گۆکول چاند موکرجی - ویکیپیدیا، ئینسایکڵۆپیدیای ئازاد\nگۆگۆل جاند مکورجی\nگۆکول چاند سەنکەر چاند گۆکول موکرجی (بە ئینگلیزی: Gokul Chand Mukerjee) (بە عەرەبی: کوکول جاند سنکر جاند مکرجی) (ماوەی ژیان: ١٨٩٤–١٢ی کانوونی یەکەمی ١٩٨٠) شۆفێر و میکانیکیی و مامۆستای شۆفێریی بوە. سەرباز بوە لە سوپای بەریتانییدا، دوابەدوای جەنگی جیھانیی یەکەم لەگەڵ سوپای بەریتانییدا ھاتۆتە عێڕاق. یەکەمین کەس بوە ئوتومبێلی ھێناوەتە شاری سلێمانییەوە و یەکەمین مامۆستای شۆفێریی بوە لە شاری سلێمانی. خاوەنی ڕەگەزنامەی ھیندیی-بەریتانیی بوە. لە ساڵی ١٩٣٢ بۆتە خاوەنی بڕوانامەی تەجەنوسی شانشینی عێڕاقیی. دواتر لە ساڵی ١٩٣٦دا بۆتە خاوەنی دەفتەری ڕەگەزنامەی عێڕاقیی.\nلە ساڵی ١٩٢١دا لەسەر داوای خۆی وازی لە سەربازیی ھێناوە و بۆتە کەسێکی مەدەنیی و لە شاری سلێمانی ژیاوە. لە ساڵی ١٩٢٢ کە ئینگلیزەکان سلێمانی بەجێدەھێڵن گۆکول چاند موکرجی لە سلێمانی دەمێنێتەوە و دەبێت بە ھاوڕێی شێخ مەحموودی حەفید و حەپسەخانی نەقیب و خۆشیانویستوە. موکرجی ئوتومبێلەکەی خۆی پێشکەشی شێخ مەحموود کردوە و ھەر خۆشی بوە بە شۆفێری. شێخ مەحموود ناوی "گۆکول چاند موکرجی" بەلاوە قورسبوە، خۆی ناوی ناوە "غەفوور ھیندیی" یان "غەفوورە ڕەش" یان "غەفوور موکرجی"و بەم ناوانەوە ناسراوە.\n٣ ھاتنی بۆ عێڕاق و سلێمانی\n٤ پێکەوەنانی خێزان و مردن\nبڕوانامەی تەجەنووسی گۆکول چاند مکورجی زانیاریی تەواوی ساڵ و شوێنی لەدایکبوونی خۆی و باوک و دایکی تێدایە - ھاوکات ناوی مناڵەکانیشی تێدایە.\nموکرجی لە ناوچەی مانیکگۆنج لە شاری دەکا لە بەنگلادیش لە ساڵی ١٨٩٤ لەدایکبوە. ئەوکاتە ئەو ناوچەیە سەر بە وڵاتی ھیندستان بوە. دایکی ناوی (سوگنی سادە) بوە و لە ساڵی ١٨٥٠ لەدایکبوە. باوکی ناوی (سەنکەر جاند موکرجی) بوە و لە ساڵی ١٨٤٢ لەدایکبوە. باوکی کارمەندی پۆلیس بوە، بە ھۆی کارەکەیەوە گوێزراوەتەوە بۆ شاری گایا لە ھیندستان. گۆکول چاند موکرجی نۆیەمین مناڵی خێزانەکەیەتی و لە ھەموان مناڵتر بوە. حەوت برا و خوشکێکی ھەبوە. ھەر لە شاری گایا خوێندنی سەرەتایی خوێندوە. لە تەمەنێکی گەنجییدا بوە کە دایک و باوک و چەند برایەکی بە نەخۆشیی تاعوون مردوون.\nپاش مردنی دایکوباوک و ھەندێ لە براکانی، گۆکول چاند دەچێتە شاری پاتنا لە ھیندستان. لەوێ لە ماڵی خزمێکیان دەمێنێتەوە کە ئەوانیش ھەژار بوون. موکرجی ناچاربوە لە تەمەنێکی مناڵییەوە دەستبکات بە ئیشکردن. یەکەم جار بوە بە چاودێر لە فەرمانگەیەکدا. پاشان بوە بە عەریزەنووس لەبەردەم پۆستەخانەی مەرکەزیی شارەکەدا. پاشان بوە بە جابی ترام. پاشتر لە ڕێکەوتی ٥ی شوباتی ١٩١٨دا دەبێت بە سەرباز لە سوپای بەریتانیی و دەنێردرێت بۆ شاری ڕاولپیندی (کە ئێستا دەکەوێتە ھەرێمی پونجاب لە پاکستان) و لەوێ فێری شۆفێریی و میکانیکیی کراوە. لەو سەردەمەدا بە پلەی سەرباز وتراوە «سیپۆی». دوای وەرگرتنی کۆرسی شۆفێریی و میکانیکیی، لە ڕێکەوتی ٤ی ئازاری ١٩١٨دا بەڕێکەوتوە بۆ عێڕاق و لە ڕێکەوتی ١١ی ئازاری ١٩١٨دا گەیشتۆتە عێڕاق.\nلە ساڵی ١٩١٩ی زاینیدا ھەروەکو باسمانکرد مێجەڕسۆن بوو بە حاکمی سیاسی لە سلێمانیدا. ئەمیش دوو شۆفێری ھیندیی لەگەڵا بوو.. لەبەرئەوەی ئەم دوو شۆفێرە ئۆتۆمبیلەکانیان بە شکاوی لای تاسلوجە و کەندەکەوەوە بەجێ ھێشتووە نەیانزانیبوو چاکی بکەنەوە ھەردوکیانی بە دەست بەسەری ناردنەوە بۆ بەغدا وەداوای لێکردبوون کە ئۆتومبێل چییەکی زۆر باشی بۆ بنێرن بەمەرجێک میکانیکییەکی باش بێت وە ھەروەھا ئینگلیزییەکی چاکیش بزانێت.\nھەر لەم کاتەدا لاوێکی ھیندی میکانیکی زان ھاتبوە بەغداوە ھەموو ڕۆژێک بە فەرمانی عەسکەری لە ئوردوگای ھیندییەوە واتە (معسکر ڕشید) بە ئوتومبیلە عەسکەرییەکەیەوە دەچوو بۆ (باب المعظم). لەبەر ئەوەی کە ئەم لاوە زۆر بەڕەحم بوە لە رێگای خۆیدا ھەرچی پیرو مناڵ و ئافرەتێکی بەدی بکردایە، سواری دەکردن لەسەر ئەم کردارە لێپرسراوەکەی کە باش چاوەشێکی ئینگلیزی دڵڕەق دەبێت. ڕقی لێ ھەڵ دەگرێت. کەداواکەی مێجەرسۆن دێتە لایان. ئەم ئینگلیزە دڵڕەقە ئەو لاوە ھیندییە بانگ دەکات و پێی دەڵێت: ئەوا ناوی تۆی بەڕەحم درا بەو کاربەدەستانە کەبت نێرن بۆلای بێ ڕەحمێکی زۆر توند کە حاکمی شارێکە کە زۆر دوورە لە بەغداوە٫ ھەر بەم جۆرە پاش چەند ڕۆژێک (گۆگۆل جان مکورجی) دەکەوێتە ڕێ لە بەغداوە بەرەو شاری سلێمانی ئەو شارەی کە خۆشی ویست٫ ھەرگیز بەجێی نەھێشت٫ وەلەو رۆژەوەی کە ھات کە لە مانگی مارتی ١٩١٩ز یەوە مایەوە ھەتاکو رۆژی پێنجشەممەی ڕێکەوتی ١٨/١٢/١٩٨٠ کە وەفاتی کرد وە لە خاکی پاکی گردی سەیوان نێژرا…\nلە مانگی ئازاری ساڵی ١٩٢٠دا مێجەر سەون بڕیاردەدات لەسەر دەستی گۆکول چاند موکرجی بۆ یەکەم جار لە شاری سلێمانی خولێکی شۆفێریی بکرێتەوە و گەنجانی سلێمانی فێری شۆفێریی بکرێن. خولەکە لە موھەندیسخانە دەکرێتەوە. ھەندێک لەو کەسایەتییانەی بەشدار دەبن پێکھاتوون لە (عەبدەی ئوتومبێلچی، مەحموودی قالە شەوقە، عەلی چاوەش و کوڕەکەی، مەحموود شەوکەت دانساز، نامیق ئاغا، فەتاحی چایچی، عەلی ناجی).\nھاتنی بۆ عێڕاق و سلێمانی[دەستکاری]\nژمارە ٣٠٨ی ڕۆژنامەی اتحاد. چیرۆکی گۆکول چاند مکورجی\nژمارە ١٧٠٦ی ڕۆژنامەی کوردستانی نوێ. چیرۆکی گۆکول چاند مکورجی\nلە ١١/٣/١٩١٨ لەگەڵ سوپای بەریتانییدا دەنێردرێت بۆ عێڕاق. لە سەرەتادا دەنێردرێتە شاری بەسرە، دواتر بۆ کەرکوک و دواتر بۆ بەغداد. لە ٦/١/١٩١٩ دەکرێت بە شۆفێری سەربازیی نێوان سەربازگەی ڕەشید کە ئەوکاتە پێیدەوترا «ئۆردوگای ھیندییە» و «بابولموعەززەم - باب المعظم». موکرجی کەسێکی میھرەبان بوە، لە ڕێگای کارکردنەکەیدا ھەر کەسێکی دیبا سواری ئوتومبێلەکەی دەکردن و دەیگەیاندنە جێگەی مەبەست. لەسەر ئەم کردارانەی سزادراوە و لێپرسراوەکەی ڕقی لێھەڵگرتوە.\nلە ھەمان ساڵدا دوو شۆفێری ھیندیی مێجەر سەون لە ڕێگای تاسڵووجە و کەنەکەوە لە سلێمانی ئوتومبێلەکانیان پەکیانکەوتوە و نەیانزانیوە چاکیانبکەنەوە، لەبەرئەوە بەجێیانھێشتوون. مێجەر سەون ھەردوکیانی سزاداوە و بە دەستبەسەریی ناردوونییەتیەوە بۆ بەغداد و داوایکردوە ئوتومبێلچییەکی باشی بۆ بنێرن بە مەرجێک میکانیکییەکی باشیش بێت و ئینگلیزییش بزانێت. کە ئەم داواکارییە دەگاتە ئۆردوگای ھیندییە، لێپرسراوە ئینگلیزەکەی گۆکول چاند بانگکردوە و پێیوتوە "ناوی تۆی بە ڕەحم درا بەو کاربەدەستانە کە بتنێرن بۆلای بێڕەحمێکی زۆر توند کە حاکمی شارێکە کە زۆر دوورە لە بەغدادەوە". پاش چەند ڕۆژێک بەڕێدەکەوێت بەرەو سلێمانی. موکرجی دەچێتە سەر ئوتومبێلە جێھێڵراوەکان و لە پارچەی یەکێکیان ئەوی تر چاکدەکاتەوە و بە ئوتومبێلە چاککراوەکەش ئەوی تر ڕادەکێشێت بۆ سلێمانی بۆ ناوچەی (موھەندیسخانە). مێجەر سەون ئەم لێھاتوییەی موکرجی ستایشکردوە و لە بەھاری ١٩٢٠دا فەرمانیداوە کە لە سلێمانی خولێکی شۆفێریی و میکانیکیی بکرێتەوە بە سەرپەرشتی گۆکول چاند موکرجی. خولەکە ھەر لە موھەندیسخانە وتراوەتەوە.\nلە ٢٠/٢/١٩٢١ لەسەر داوای خۆی واز لە سەربازیی دەھێنێت و دەبێت بە کەسێکی مەدەنیی. ئوتومبێلی تازەی کڕیوە و لە ھێڵەکانی سلێمانی-کەرکوک و کەرکوک-ھەولێر و کەرکوک-کفری خستوونییەتە ئیشەوە. ھەر لەم ماوەیەدا بۆتە ئاشنای شێخ مەحموودی حەفید و حەپسەخانی نەقیب. خۆشیانویستوە و ڕێزیان لێگرتوە. موکرجی ئوتومبێلەکەی خۆی پێشکەشی شێخ مەحموود کردوە، بەڵام شێخ مەحموود پارەکەی داوەتەوە. دواتریش لەسەر داوای شێخ مەحموود ھەر خۆی بوە بە شۆفێری. شێخ مەحموود ناوی «گۆکول چاند موکرجی» لەسەر زمان قورسبوە، بۆیا ناویناوە «غەفوور ھیندیی» یان «غەفوورە ڕەش» یان «غەفوور موکرجی» و بەم ناوانەوە دەناسرێت.\nپێکەوەنانی خێزان و مردن[دەستکاری]\nخەیرییە ئەیوب غەیوب، سێیەمین ژنی گۆکول چاند مکورجی\nگۆڕی گۆکول چاند مکورجی لە گردی سەیوان - سلێمانی\nموکرجی سێ جار ژنی ھێناوە. ژنی یەکەمی ناوی (حەبە خان) بوە و تەمەنێکی کورت پێکەوە بوون و مردوە. ژنی دوەمی ناوی (ئامینە) بوە. لەگەڵ ئامینەدا کچێکیان ھەبوە بە ناوی (سەبیحە). پاشتر جیابوونەتەوە. ژنی سێیەمی ناوی (خەیرییە ئەیوب غەیوب) بوە. خەڵکی کفری بوە. لە ٢٥/٨/١٩٢٥ لە شارۆچکەی کفریی مارەیکردوە. خەیرییە لە مانگی ٨ی ساڵی ١٩٨٤ کۆچی دوایی کردوە. کچ و کوڕێکیان ھەبوە بە ناوی (شوکرییە موکرجی ١٩٣١–٢٠١٨) و (کەمال موکرجی ١٩٣٣–١٩٨٧). ھەردوکیان مامۆستا بوون. موکرجی لە گەڕەکی سابوونکەران لە شاری سلێمانی ژیاوە و پاشتر چۆتە گەڕەکی عەلی ناجی. لە ١٨/١٢/١٩٨٠دا لە شاری سلێمانی بە نەخۆشیی کۆچی دوایی کردوە و لە گردی سەیوان نێژراوە.\nموکرجی حەزی لە نووسین و گۆرانییەکانی (ڕابیندرەنات تاگۆر) بوە و زۆرێکیانی لەبەربوە. شەش زمانی زانیوە ئەوانیش (ھیندیی، ئینگلیزیی، فارسیی، تورکیی، عەرەبیی، کوردیی) بوون.\n^ ئ ا ب پ بڕوانامەی تەجەنووس ژمارە ٩٦٣ – فۆڕمی ژمارە ٦. ١٩٣٢\n^ ئ ا ب پ ت ج چ ح خ د ر کوردستانی نوێ – ژمارە ١٧٠٦ ساڵی ١٩٩٨. لاپەڕەی ژمارە ٥\n^ ئ ا ب ساڵحی ڕەشە, ئەکرەم مەحموود (1987). شاری سلێمانی - بەرگی یەکەم. بەغداد - عێڕاق: وزارة الثقافة و الاعلام - دار الثقافة و النشر الکردیة - التسلسل ١٦٥. pp. ٥٠٥، ٥٠٦.\n^ دەفتەری ڕەگەزنامەی عێڕاقیی بۆ پیاوان. ژمارە ٢٠١٢. حکومەتی عێڕاقیی - لە ڕێکەوتی ٢٩ی نیسانی ١٩٣٦دا دەرچوە.\n^ ئ ا بڕوانامەی مەرجداری دەرچوون لە خزمەتی سەربازیی بۆ کەسایەتییە ھیندییەکان بۆ گواستنەوەی کار لە سەربازییەوە بۆ مەدەنیی لە وڵاتی میسۆپۆتامیا - سوپای بەریتانیی - O.F. A-61.\n^ ئ ا ب ساڵحی ڕەشە, ئەکرەم مەحموود (1987). شاری سلێمانی - بەرگی یەکەم. بەغداد - عێڕاق: وزارة الثقافة و الاعلام - دار الثقافة و النشر الکردیة - التسلسل ١٦٥. pp. ٥٠٨.\n^ ئ ا ب دەفتەری ژمێریاریی سەربازی ھیندیی - ژمارە ٠٥٢٠٢٤، لە ساڵی ١٩١٨دا دەرچوە لە لایەن سوپای بەریتانییەوە. لاپەڕە ١٠\n^ دەفتەری ژمێریاریی سەربازی ھیندیی - ژمارە ٠٥٢٠٢٤، لە ساڵی ١٩١٨دا دەرچوە لە لایەن سوپای بەریتانییەوە. لاپەڕە ٧\n^ داواکاریی گەڕاندندەوەی مۆڵەتی شۆفێریی - جی سی مکورجی\n^ ئ ا ب ساڵحی ڕەشە, ئەکرەم مەحموود (1987). شاری سلێمانی - بەرگی یەکەم. بەغداد - عێڕاق: وزارة الثقافة و الاعلام - دار الثقافة والنشر الکردیة - التسلسل ١٦٥. pp. ٥٠٦.\n^ ئ ا ب ساڵحی ڕەشە, ئەکرەم مەحموود (1987). شاری سلێمانی - بەرگی یەکەم. بەغداد - عێڕاق: وزارة الثقافة و الاعلام - دار الثقافة والنشر الکردیة - التسلسل ١٦٥. pp. ٥٠٧.\n^ ساڵحی ڕەشە, ئەکرەم مەحموود (1987). شاری سلێمانی - بەرگی یەکەم. بەغداد - عێڕاق: وزارة الثقافة و الاعلام - دار الثقافة والنشر الکردیة - التسلسل ١٦٥. pp. ٥٠٩.\nوەرگیراو لە «https://ckb.wikipedia.org/w/index.php?title=گۆکول_چاند_موکرجی&oldid=638911»\nئەم پەڕەیە دواجار لە ١١:٢٣ی ٣٠ی ئابی ٢٠١٩ نوێ کراوەتەوە.


مەلا بەختیار لەیادی راپەڕیندا: گەندەڵی‌و تاڵانی گەیشتۆتە ئاستێكی ترسناك، كە تەنانەت گوێ نادرێتە پەڕینەوەی نەخۆشی كۆرۆناش\nمەلا بەختیار، ئەندامی ئەنجومەنی باڵای سیاسی و بەرژەوەندی یەکێتی، بە بۆنەی یادی راپەڕینەوە، چەند راستەیەک ئاشکرا دەکات و پێشیوایە ئەرکەکانی راپەڕینی بەردەوام هێشتا جێبەجێ نەکراون بە تایبەتی گەندەڵی.\nمەلا بەختیار لەو وتارەدا کە بەبۆنەی یادی راپڕین نوسیویەتی، دەڵێت: لایەنە سیاسیەكان، نەك لە خەمی ئەو ئامانجانە نین، بەڵكو ناكۆكی سیاسی‌و حوكمڕانی نێوانیان، لەساڵانی رابردوو قوڵترە. گەندەڵی‌و تاڵانیش گەیشتۆتە ئاستێكی ترسناك، كە تەنانەت گوێ نادرێتە پەڕینەوەی نەخۆشی كۆرۆناش.. بەهۆی كاروانی قاچاخی نەپشكێندراوی گومرگ نەكراو.\nراستیەكان چۆن بون؟\nیادی (29) ساڵەی راپەڕین، لە دەروازەی راپەڕین‌و راپەڕینی شارەكانی تریش، لە رۆژانی تردا، لەهەموو گەلی كوردستان پیرۆز بێ.\nئەم یادە، نەك لەبەرئەوەی یادێكی سیاسی-جەماوەریە، گرنگە، بەڵكو یادێكی مێژووییە، چونكە، رۆژی وەرچەرخانی ستراتیژی گەلی كوردستانە، ستراتیژی راپەڕین لە شارەكانەوەو كۆتاییهاتن بە ستراتیژی شۆڕشی چەكداری لەشاخەكاندا.\nهیچ نەتەوەیەك بەئەندازەی كورد، لەسەرەتای سەدەی هەژدەهەمەوە، لەسەر خەباتی بێهودەی چەكداری لە شاخەكانەوە سور نەبووە. بەڵام دوو سەدە، هەتا ئەنفالەكانی سەردەمی شۆڕشی نوێ-گوڵان، خەباتی چەكداری، شكستی دەخوارد؛ كەچی، بەبێ‌ئەوەی باری بابەتی لەناوچەكە، یان لەجیهاندا، لەبەرژەوەندی شۆڕشی چەكداری بگۆڕدرێ، كورد، لەهەموو بەشەكانی كوردستان، لە خەباتی چەكداری بەردەوام بووە. زۆربەی خەباتە چەكدارییەكەش، بەهەمان رێباز‌و ستراتیژ، لەبەرامبەر هەمان داگیركەری بەشەكانی كوردستاندا، بە سەردارێتی سەرۆك هۆزەكان، یان شێخەكان، بەردەوام بووە.\nلە دوو سەدەماندا، تەنها راپەڕینی بەردەركی سەرای (1930)و دامەزراندنی كۆماری كوردستان (پایتەختی مەهاباد) دوو ئەزمونی جیاواز بوون لەو نەریتە چەكدارییە دورودرێژە. ئەنجامەكانیشیان لەهەموو بارێكەوە، وەكو ئەزمونی سیاسی، باشتر بوون، بەڵام دیسان هیچیان نەكرانە ستراتیژی كوردایەتی بۆ خەباتی شارو شارستانی.\n-شۆڕشی ئەیلول (1961-1975) چەكداری بوو.\n-شۆڕشی نوێ-گوڵان (1976-1991) چەكداری بوو.\n-شۆڕشی چەكداری رۆژهەڵات (1980-1982) دوای راپەڕینی گەلانی ئێران، چەكداری بوو.\n-شۆڕشی باكوری گەریلا (1984-2020) چەكدارییە.\nتاقە ئەزمون، كە خەباتی جەماوەری-چەكداری، بەحوكمی هەلومەرجەكە ئاوێتە كران، ئەزمونی ئێستای رۆژئاواو پەیەدەیە. تائێستاش لەناو دۆخی گشتی سوریادا، بەردەوامە.\nراپەڕینی بەهاری (1991) وەرچەرخانی ستراتیژی سیاسییە. لە شاخەوە بۆ شار. ئەمەیان خاڵی گەوهەری راپەڕینە لای من. منیش لە كتێبی (شۆڕشی كوردستان‌و گۆڕانكاریەكانی سەردەم-1989) جەختم لەسەر گۆڕینی ستراتیژی چەكداری بۆ راپەڕینی بەردەوام كردۆتەوە. لە (7) ژمارەی (ئاڵای شۆڕش)دا، (لەساڵانی 1990-1991) سەروتارو لێكۆڵینەوەو تەنانەت ئارمی سەر ئۆرگانەكەش، لەسەر راپەڕینی بەردەوامە.\nپێش كتێب‌و ئۆرگانی ناوبراو، لەساڵی (1989)وە هەتا داگیركردنی كوێیت (1990) دوورونزیك، یەك لایەنی كوردستانی، بە چەپ‌و راستەوە، باسیان لە ستراتیژی راپەڕین‌و كۆتایی ستراتیژی چەكداری نەكردووە. بەڵكو هەتا كوێیتیش داگیركرا، جگە لە (مام جەلال) "بەرەی كوردستانی" دوودڵ بوون لە لێدانی عێراق لەلایەن ئەمریكاوە لە كوێیت. تەنانەت كە كوێیت داگیركرا، جیهان كاردانەوەی هەبوو، بەرەی كوردستانی ماوەیەك بێهەڵوێست بوو!! تەنانەت، لایەنیش هەبوون، خواخوای مفاوەزاتی سەدام بوون. بەڵام كە زانرا، ئەمریكاو هاوپەیمانەكانی سوپای عێراق لە كوێیت تێكدەشكێنێ‌و شیعەكانیش لەژێر كاریگەری ئێران خۆیان بۆ روخاندنی سەدام ساز دەكرد، هەنگینێ، بەرەی كوردستانی كەوتنە خۆیان‌و بەرنامەی راپەڕینییان، گەڵاڵە كرد. هەڵوێستی مام جەلال‌و پەسەندی مەسعود بارزانی، دوای دڵنیابوون لە لێدانی عێراق، بوونە مایەی ئەوەی بەرەی كوردستانی بەرنامە داڕێژێ. لەناو بەرەی كوردستانیشدا، یەكێتی بەسەركردایەتی شادڕەوان نەوشیروان مستەفا، بەرنامەو نەخشە خۆیان سازدابوو. یەكەمین هێزیش بوون لە سۆران نشیندا راپەڕین، پارتیش لە بادینان نشیندا، راپەڕینی بەرپا كرد. بەبێ ئەوەی هیچ لایەكیان هیچ ناوچەیەك بەرامبەر یەكتر، پاوان بكەن.\nلەكاتی داگیركردنی كوێیتەوە هەتا لێَدانی عێراق لە كوێیت، كاتێكی زۆر بۆ ئامادەكاری باشتر، بەفیڕۆ درا. بۆیە، كە راپەڕین بەرپا بوو، ئەو نەخشەیەی دەبوو ئامادە بكرێ بۆ ئیدارەی شارەكان، زۆر لاواز بوو، ئاكام تاڵانییەكی زۆر دەستیپێكرد. هێزە كوردستانیەكان وا دەهاتنە بەرچاو، خۆیان بە كاتیی بزانن. بۆیە، نە لەناو كەركوكدا، توانییان پاشماوەی هێزە شكاوەكەی بەعس دەرپەڕێنن.. نە كە سوپای عێراقیش پەلاماری كوردستانی دایەوە، توانییان شارە گەورەكان‌و زۆربەی قەزاكان بپارێزن. سەرەنجام تراژیدیای كۆچ رویدا. دوای كۆچیش مفاوەزاتێكی نەزۆك، لەگەڵ رژێم.. كرا. ئەگەر دوای كۆچ؛ فشاری نێودەوڵەتی بۆ پاراستنی هێڵی (36)و بڕیاری ئەنجومەنی ئاساییش (688) نەبوایە، بەدڵنیاییەوە، هێزەكانی بەرەی كوردستانی، هەرچی چۆنێ بووە، مفاوەزاتیان لەگەڵ فاشیەكان دەگەیاندە رێكەوتن:\n-لەلایەكەوە راپەڕین وەرچەرخانی سیاسی بوو.\n-لەلایەكی ترەوە، كۆچ تراژیدیایەك بوو، جیهانی پێ هەژا.\n-ئاكامیش سیاسەتی نێودەڵەتی بەرامبەر كوردستان، بۆ یەكەمین جار بوو، بگۆڕێ..\nسەرەنجامی هەر سێ ئەو راستییانە، بەرەی كوردستانی ئیدارەی كوردستانی دوای كشانەوەی ئیدارەو سوپای عێراق، كەوتە دەست. بەڵام بە هاتنەوەی (بەرەی كوردستانی) بۆ حوكمڕانی، هەموو لایەنەكانی دەستیان كرد بە تاڵانكردنی فەرمانگەكانی حكومەت‌و تەواوی ئامێرەكانیان راماڵی بۆ ئێران، پارەی گومرگەكانیان دەخواردو پارەی ئامێرەكانیش دەكرانە پارووی چەوری حیزبەكان‌و بەرپرسەكان (بە چەپ‌و راستەوە!).\nهەڵبژاردن، لەژێر فشاری كێشە سیاسیەكان‌و داخوازی دۆستانی كورد، كرا. كارێكی گەورە بوو. بەڵام هەر ساڵێكی خایاند.. ناكۆكیەكان گەیەندرانە بنبەست‌و شەڕی ناوخۆ.. چوار ساڵیشی خایاند؛ لەدوای رێكەوتنی واشینتۆن (1998) دۆخەكە، بە قۆناغ باشتر بووە. بەڵام هێشتا، ئەركەكانی راپەڕینی بەردەوام، چاوەڕێی جێبەجێكردنن. وەكو:\nیەكەم: گەندەڵی بەردەوامە. دەبێ ریشەكێش بكرێ.\nدووەم: دەستوری هەمیشەیی كوردستان نەنوسراوە. پێویستە بنوسرێ.\nسێهەم: یەكپارچەیی هەرێمی كوردستان، تەواونەكراوە. ئەركە تەواو بكرێ.\nچوارەم: كەسوكاری شەهیدان.. هێشتا چاوەڕێی خەونی شەهیدەكانیانن. ئۆباڵە بەدی بێت.\nپێنجەم: دادپەروەری.. لایەنی كەم نییە. پێویستە بەدی بێت.\nشەشەم: كێشەكانی هەرێم‌و بەغداد.. چارەسەر نەكراوون. پرۆژەی دانوستانی نوێی گەرەكە.\nحەوتەم: توندوتیژی بەرامبەر ژن.. بەردەوامە. تاوانە بنەبڕ نەكرێ.\nهەشتەم: فەلسەفەی پەروەردەو نشونما، لاوازە...تاد. ستراتیژی هاوچەرخی دەوێ.\nلە یادی راپەڕیندا.. كە پێموایە هێشتا بەدیهێنانی پەیامەكانی راپەڕین بەردەوامە.. لایەنە سیاسیەكان، نەك لە خەمی ئەو ئامانجانە نین، بەڵكو ناكۆكی سیاسی‌و حوكمڕانی نێوانیان، لەساڵانی رابردوو قوڵترە. گەندەڵی‌و تاڵانیش گەیشتۆتە ئاستێكی ترسناك، كە تەنانەت گوێ نادرێتە پەڕینەوەی نەخۆشی كۆرۆناش.. بەهۆی كاروانی قاچاخی نەپشكێندراوی گومرگ نەكراو.\nبەدڵنیاییەوە، راپەڕین، لەهەموو بارێكەوە بەردەوام دەبێ.. رای گشتی وشیار دەبێت‌و بەرپەرچی دیاردە دزێوەكان، پەرە دەسەنێ.\nگەلی كوردستان.. لە دوا ئەنجامدا، هەتا بەدیهێنانی دوا ئامانجەكانی، لە خەبات كۆڵنادات. نەوەی سەردەمەكەش، نەوەی زووتر هاتنەدەست‌و خەباتی مەدەنییە.. نەوەیەك نییە، تەنها بە دروشم‌و بەڵێنی زەردو سور، دەستەوەستان بوەستێ. دەوروبەرمان شایەتن!\nلەماوەی 24 كاتژمێری رابردوودا كام وڵات بەهۆی كۆرۆناوە زۆرترین قوربانیان لێكەوتوە ؟\nژمارەی تووشبوان بە ڤایرۆسی كۆرۆنا لە یەك ملیۆن تووشبو نزیك دەبێتەوە\nهۆشداری دەدرێت: بڵاوبونەوەی كۆرۆنا لە توركیا لە كۆنترۆڵ دەردەچێت\nسوپای سپی لەهێڵی پێشەوەی بەرگرین لەدژی كۆرۆناو زۆرترین قوربانیان داوە\nڤایرۆسی كۆرۆنا،توركیا دەكات بە ئیتالیایەكی تر؟\nڤایرۆسی كۆرۆنا ترس ودڵە راوكێ دەخاتە دڵی دانیشتوانی جیهانەوە\nڤایرۆسی كۆرۆنا مۆتەكەی وڵاتانی جیهان نیوملیۆن تووشبو تێدەپەڕێنێت\nژمارەی توشبوان بە ڤایرۆسی كۆرۆنا لە هەڵكشاندایەو لە نیو ملیۆن كەس نزیكدەبێتەوە


ڕووی ڕاستەقینەی سیاسەت |\nHome بیروڕا ناوخۆیی ئاڵنگاریی ڕووی ڕاستەقینەی سیاسەت\non: تشرینی دووه‌م 20, 2019 In: ئاڵنگاریی, بیروڕا, ناوخۆییNo Comments\nلە سەروبەندی لەشکرکێشیی تورکیا بۆ ڕۆژئاوای کوردستان، دۆناڵد ترەمپ لە نامەیەکدا سەرەڕای وەسفکردنی ئەردۆغان بە گەمژە، هەڕەشەی ئەوەی لێ دەکات ئەگەر لە سیاسەتەکانی واشنتۆن بترازێ ئابووریی تورکیا دادەڕمێنێت. ئەم نامە هەڕەشەئامێزە و ناکۆکییەکانی پێشتر و پاشتری ئەم گریمانەی درووست کرد گوایە وەرزی لێکترازان و دژییەکیی ئەم دوو هاوپەیمانە هاتووە.\nبەڵام هەموو ئەم چیرۆکە بە دەرکەوتنی ڕووی ڕاستەقینەی سیاسەت کۆتایی هات. لە پڕێکدا کۆشکی سپی میواندارییەکی شاهانەی بۆ ئەردۆغان ڕێک خست و ترەمپیش بە گرنگییەوە تیشکی خستە سەر ڕۆڵی تورکیا لە ڕووبەڕووبوونەوەی تیرۆردا، لە هەمان کاتدا مزگێنیی ئەوەشی دا لە داهاتوویەکی نزیکدا ئاستی پەیوەندییە بازرگانییەکانیان بۆ سەد ملیار دۆلار بەرز دەکەنەوە.\nئەردۆغانیش لەم دیدارەدا کە من ناوم ناوە ״ڕووسپیکردنەوەی تورکیا״ لە بەهێزترین ناوەندی سیاسەتی جیهانی بەرگریی لە خۆی و وڵاتەکەی کرد و هەوڵی دا ڕای گشتیی ڕۆژئاوا هێور بکاتەوە.\nبەڵام چی ڕووی دا و بۆ ئەمه‌ریکا وەها خێرا پشتی لە ڕاستییەکان کرد، پشتی لەوە کرد ״ئەبووبەکر بەغدادی״ لە ناوچەکانی ژێر دەسەڵاتی تورکیا لە سوریا کوژرا. بۆ نکۆڵی لەوە دەکات ئەنقەرە ڕۆڵی هەبووە لە بەهێزترکردنی داعش و تیرۆریزمدا؟ ئایا ئەم ڕەوتە لە داهاتووشدا دەتوانێ دووبارە ببێتەوە و لێدانی گەورەتر لە سەنگ و پێگەی کورد بووەشێنێت؟ بۆ وڵامی ئەم پرسیارانە ئێمە دەتوانین کەڵک لە پەیوەندیی نێودەوڵەتی وەربگرین. لە ڕاستیدا پەیوەندیی نێودەوڵەتی لە دوو وشەدا کورت دەکرێتەوە: پێویستی (Need) و ترس (Fear).\nوڵاتان پێویستیان بە یەکە و هەر ئەم پێویستییەش وا دەکات چاو لە ڕاستییەکان بنووقێنن و لە دەرەوەی هەق و ڕاست و درووست و ئەخلاق بە دوای بەرژوەندیی وڵاتەکانیانەوە وێڵ بن.\nئەمه‌ریکا چاک دەزانێ تورکیا یەکێک لە گرنگترین کاره‌کتەرە جیۆپۆله‌تیکییەکانی جیهانە و ناتوانێ تەنیا لەبەر پرسی کورد یان کێشەی تیرۆر پێویستییەکانی وڵاتەکەی بکاتە قوربانیی. ئەم پێویستییەی ئەمه‌ریکا لە ڕووی جیۆئێکۆنۆمیشەوە ڕەنگ دەداتەوە.\nلە هەمان کاتدا تورکیا بۆ ئەمه‌ریکا واتا هەبوونی چەندین کارئاسانی. بۆ وێنە ئەگەر تورکیا نەبێ هێزەکانی ناتۆ لە ئەفغانستان وەکو هێزی خاچپەرستان وێنا دەکرێن. دیوێکی تری ئەم ڕاستییەی سەرەوە خۆی لە ترسدا دەبینێتەوە. ئەمه‌ریکا زۆر دەترسێ تورکیا بچێتە بەرەی ڕکابەرەکانییەوە و ئەمەش بە واتای گوزری گەورە لە بەرژەوەندییەکانی ئەمه‌ریکا دێت. هەر بۆیە هەوڵ دەدا نازی تورکیا هەڵبگرێ و زۆر جار بە نەرمی مامەڵەی له‌گه‌ڵ بکات، ئەردۆغانیش دەزانێ یارییەکە بە جۆرێک ئاڕاستە بکات دەرئەنجام ئەمه‌ریکا ناچار بکات مل بۆ داواکارییەکانی بدات.\nلە کۆنگرە ڕۆژنامەوانییەکەی هەردوو سەرۆک ئەوە دەرکەوت کە ئەردۆغان یاری لەسەر هەمان ڕێڕەو دەکات. سەرەتا دەیەوێ بەرامبەرەکەی بتۆقێنێ و سەرلەنوێ ئەوە بە گوێی ئەمه‌ریکادا بداتەوە کە پێویستیان بە تورکیایە. بەڵام بۆ ڕوونکردنەوەی باسەکە دەپرسین سەرۆکی تورکیا چی کرد؟\nتورکیا ئەزموونی زۆری لە هاوکێشەکانی ڕابردووەوه وەرگرتووە و دەزانێ ئەمه‌ریکا کاتێک داواکارییەکانی لە بەرامبەر کورد جێبەجێ دەکات کە لە ڕوسیا زۆرتر نزیک ببێتەوە. هەر بۆیە ئەمجارەش بە جەختکردنەوە لەسەر کڕینی سیستمی ئێس ٤٠٠ دەیەوێ ئەمه‌ریکا ناچار بکات دیسان لە نێوان کورد و تورک لە باکووری ڕۆژهەڵاتی سوریا، بژاردەی دووەم هەڵبژێرێت.\nئێمە نابێت بکەوینە داوی ئەو شرۆڤه ڕۆمانسییانەوە، کە باس لە دابڕان و تێکچوونی پەیوەندیی تورکیا و ئەمه‌ریکا دەکەن، ئەوەی دیارە و دەبینرێ ئەوەیە ماوەیەکە پەیوەندییەکانی ئەم دوو هاوپەیمانە بە قۆناغێکی زۆر سەختدا تێدەپەڕن، بەڵام سەرەڕای ناکۆکی درێژە بە پەیوەندییە ستراتیژییەکانیان دەدەن. لە هەمان کاتدا ئەگەر کار بگاتە ئەوەی ئەمه‌ریکا لە نێوان کورد و تورکیا یەکێکیان هەڵبژێرێ، تورکیا هەڵدەبژێرێ. تورکیا کارتی ئەوەی بە دەستەوەیە ئەمه‌ریکا ناچار بکات مل بۆ داواکارییەکانی بدات. ئێس ٤٠٠یش ناونیشانی قۆناغی نوێی ململانێی ئەمه‌ریکا و تورکیا و قوربانیبوونی کوردە.\nڕۆژئاوا ئەگەر دەیەوێ لە داهاتوودا ڕووبەڕووی ئاڵنگارییەکان ببێتەوە، دەبێ ئەوە بزانێ تورکیا قۆناغی نوێی هەڵتەکاندنی ئەوانی بە کۆمەڵێک کارتەوە دەست پێ کردووە و ئەگەریش بە سیاسەتی جارانەوە و بێ پێداچوونەوە بچێتە گۆڕەپانەکەوە، شکستێکی دیکە دەخاتە سەر خەرمانی شکستەکانییەوە.


دوای ئه‌وه‌ی بانه شیروان كلیپێكی گۆرانیی له‌گه‌ڵ ناڤید زه‌ردیی گۆرانیبێژ بڵاوكرده‌وه و ده‌ستی به كاركردن له‌گه‌ڵ گروپه‌كه‌ی ئه‌و كردبوو، به هۆكارێكی نادیار وازی لێ هێنا و هیچ پێوه‌ندییه‌كی له‌گه‌ڵ ئه‌و گۆرانیبێژه‌دا نه‌هێشت.\nبانه شیروان ئه‌ستێره‌ی دیاری كورد ئایدڵ، له هه‌ژماره‌كه‌ی خۆی له تۆڕی كۆمه‌ڵایه‌تی ئینستاگرام ستۆرییه‌كی بڵاو كرده‌وه، تێیدا نووسیبووی: من ئێسته هیچ گرێبه‌ستێكی هونه‌رییم له‌گه‌ڵ هیچ كه‌س نه‌ماوه.\nله دوای ئه‌و ستۆرییه‌ش كه ئاماژه به‌وه ده‌كات چیتر كار له‌گه‌ڵ Famouse prodoction NZی ناڤید زه‌ردی ناكات، هه‌موو وێنه‌كانی خۆی له‌گه‌ڵ ئه‌و هونه‌رمه‌نده له ئینستاگرام سڕییه‌وه و له‌ناو لیستی فۆڵۆوینگه‌كانیشی لایبرد.\nئه‌م كاره‌ی بانه ده‌نگدانه‌وه‌یه‌كی زۆری له میدیاكان دروست كردووه، گومان ده‌كرا كێشه‌یه‌ك له نه‌وانیاندا ڕووی دابێت، هه‌ر بۆیه قسه‌وباسی زۆر له‌سه‌ر كرا، تا له دوا ستۆریدا بانه نووسی: "بێده‌نگ بووم به‌ڵام كوێر نه‌بووم". وه‌ك ئه‌وه‌ی كارێكی نه‌خوازراوی به‌رانبه‌ر كرابێت و خۆی لێ بێده‌نگ كردبێت، ئێسته كاردانه‌وه‌ی به‌م شێوه‌یه بووه.\nبانه شیروان یه‌كێك بوو له بچوكترین به‌ژداربوه‌كانی پرۆگرامی كورد ئایدڵ له و خه‌ڵكی شاری سلێمانییه و ئێسته ته‌مه‌نی 18 ساڵه، توانی هه‌تا قۆناغی كۆتای پرۆگرامه‌كه بمێنێته‌وه به‌ڵام نازناوی كورد ئایدڵی به‌ده‌ست نه‌هێنا، خاوه‌نی كلیپێكی گۆرانی له‌گه‌ڵ ناڤید زه‌ردییه و ئێسته سه‌رقاڵی خوێندنه‌كه‌یه‌تی.\nئه‌م بابه‌ته 10508 جار خوێنراوه‌ته‌وه


Курдипедиа - داودۆزی سەرەداوی کارەساتی کەرکووک\n📖 داودۆزی سەرەداوی کارەساتی کەرکووک | Группа: Статьи | Язык статьи: 🏳 کوردیی ناوەڕاست\nداودۆزی سەرەداوی کارەساتی کەرکووک\nداودۆزی سەرەداوی کارەساتی کەرکووککەرکووک\nنەوت، ئەزبەنی، نەوت، باوکی هەموو لۆبی و مۆبی ێکە\nدۆزی نەتەوەیی کورد و دانەچیڕەی گورگ یەل نەوتی لە یەکتر\nجە نڤیسینەک خوە ئا پێشووترمان (پاشخانی سیاسی کارەساتی ئاشبەتاڵی کەرکووک ؛ 17-10-2017) ئاماژەمان بەو ڕاستیە کر کو کارەساتی کەرکووک و دەڤەری گەرمیان بە گشتی فرمانێک بوو و فرمانێکە کە لە دەرەوەی دەسەڵاتی بێ هێزکراوی کوردە و گەلێ هۆکاری دەرەکی بەهێز دەوریان بووگە لە هاتنە ئارای. تراژیدیای خۆفرۆشی و خەیانەتکاران و کەوا و کلۆنجە و کوڵوانە سووری بەر لەشکری داگیرکەر و ئازاری خەنجەری ژەهراویی لە پشتی کوردان، دڵ و دەروونی کوردی تاساند و خستیە دۆخێکی خەمۆکی وەهاوە کە تێکڕای تاوان و سووچی پاشەکشێی کورد و هێزی پێشمەرگەی کوردستان بدرێتە پاڵ ڕەوەیەک لە جاش و خۆفرۆش و خەیانەتکاری بوودەڵە و نزم و نەویی و ئیدی یاریکەرانی سەرەکی ئەو کارەساتە تاڵە فرە بە هەند وەرنەگیرێن. ئەمەیچ ڕێکار و ئاکاری داڕێژەرانی کارەساتەکەس کە وابکەن کورد بەوەوە خەریک بکەن کە دێزە و دەرخۆنەی ئەو نەهامەتی یە بە سەر ئیک دوو دا بشکێنن و سەریان نەپەرژێتە هۆکاری سەرەکی کارەساتەکە. گاگەلێک لە چەلەحانەکەرانی سەر میدیاکان کە لە پێش دا لۆ ئەم مەبەستە سازکرابوون، کارا کران و لە سەر ئیک خاڵ کەفتنە هەڵەوەڕی کە ئەو ژی گشتپرسی سەربەخۆیی کوردستانە. بالۆرەی ئەم هەڵەوەڕانە ژی ئەوە بوو و ئەوەسە کە گوایە هەڵەی گشتپرسی، هۆکاری بەرو ودوای کارەساتەکەی کەرکووک بوو و ئەمەش ئەکەنە پاکانە لۆ خۆفرۆش و خەیانەتکاران، لە کاتێک دا سەرکەوتنی گشتپرسی سەربەخۆیی بەرزترین و بەنرخترین دەسکەوتی مێژوویی کوردە بە گشتی لە دەیان ساڵی ڕابردوو دا.\nلە بابەتێکی دواترمان (شەڕی نیشتمانیی کوردستان،خەیانەتکاری نەتەوەیی ؛ 27-10-2017) مە مژاری (دەستی گڵاو و ئەهریمەنی کۆمپانیا ئەهریمەنیەکانی نەوت) لە پێوەندی وەگەرد کارەساتی کەرکووک هەژاند و ئاماژەمان بە ڤێ چەندێ کر کو تەنیا دوای دوو کاتژێر کۆمپانیای ئینگلیزی نەوت (BP) خۆی گەیاندە کێڵگە نەوەتیەکانی کەرکووک و بەتەما بوون هەر خێرا پاش پاشەکشێی هێزی پێشمەرگە دەس بە تاڵان و بڕەوی نەوتی کەرکووک بکەن. ئەم هەڵپەی کۆمپانیای ئەهریمەنیی ئینگلیزی سەرەداوێک بوو و سەرەداوێکە کە ئەڕای داودۆزی کارەساتی کەرکووک مەشیا بایەخی تواوی پێ بدرابا.\nبە پێچەوانەی جارانی پێشوو کە کورد لە شەڕ دا ئەشکا و بزاڤە نەتەوەیی و ڕزگاریخوازانەکەی نسکۆی دەهێنا، ئەم جارە کورد لە لووتکەی دەسەلات و بەرزیی ورە و گیانی سەربەخۆیی کە گشتپرسی گەیاندبوویە خاڵی هەرە بەرزی،گلا، وەکی داستان و چیرۆکی ناو ئەفسانان. دۆخی کورد بە گشتی لە ئاستێک دا بوو کە هەر خێرا هەڵسایەوە و تەسی بە دوژمن دا (شەڕی پردێ و دەڤەری دجلە). دوژمن ژی هەلی بە دەرفەت زانی و دەستی کرد بە تەوژمی سیاسی و ئابووری و سەربازی و دیپلۆماتیکی خستنە سەر کورد. هاوتەریب و هاوئاقار وەگەرد ئەمەیچ بالۆرەژەنانی ناوخۆیی ژی کەفتنە ڕژاندنی ژاری دووبەرەکی و خۆخۆری و ئاژاوە نانەوە. خەونی خەیاڵاوی و بێ بنەمای دوژمنانی کورد ئەوە بوو کە کورد بەرەو ساڵانی زووی ژێردەستەیی پاشەکشێ پێ بکەن. سیاسەت و دیپلۆماسی و کاردانەوەی دەسەڵاتی کوردی جە باشوور لەم دۆخە دا فرە ڕەنگین نینە و بەکردەوەش هیچ دەسکەفت و ڕێکخستنەوە و بەخۆداهاتنەوەی کوردی دەستەبەر نەکرد کە هیچ، بەڵکوو مرخی دوژمنانی کوردی لە دەس درێژی فرەتر خۆش تر کرد.\nکردەی حکومەتە لەق و لۆقەکەی هەرێمی کوردستان لە سەر کێش و وزەی شۆڕشگێڕی و گیانی بەرزی کوردانە و تەنانەت هاوکێشەیەل ناوچەیی و جیهانی ژی هەڵ نەبەستراوە و هیچ دیار نیە کە پاش گشتپرسی و کارەساتی کەرکووک و هێرشی سپای داگیرکەر بە تەمای چیە. بنێشتەخۆشەی دەستووری عێراقی و دان و سەندن و دەریۆزەگەری لۆ بەشە پارەی عێراقی و مووچەی فەرمانبەران (کارگێڕان، فەرمانبەر دەستەواژەیەکی ناشیرینە) دە ڕاستی دە هێنانە خوارەوەی کوردە و بە فەرمی دان نان بە سەروەری دەسەڵاتی شێعەگەری سەفەویی مەلای عەجەمان لە عێراقە و گومانیچ لەوەدا نینە کە هیچی بۆ کورد لێ شێن نابێ و کای بەر بای یە و حکوومەتی هەرێم دۆڕاوی ئەو بەزمەیە و کوردیش تووشی دۆڕانی فرەتەرتەر ئەکاتن. لەل ئەم هەوڵە بێ بنەما و بێ سەرە و بەرەی دەسەلاتی سیاسی هەرێم، ئەوەتا خەڵکێکی بەرچاو خۆیان بە مژاری یەکریزی کوردەوە خەرێک کردووە. هێنانە گۆڕێی مژاری یەکڕیزی تێتە ئەڤ واتا کە کورد ئیک ڕیز نینە و ئەمەش هۆکاری کارەساتەکەی کوردستان بوو کە هیچ بنەمایێکی نینە. کورد چ وەک نەتەوە بە گشتی و چ وەکی بەشی باشوور قەت مینا ئیرۆ ئیکڕێز نەبوونە. مژاری یەک ڕیزی یان ئەوەتا لە نەزانی و تێ نەگەیشتوویی سیاسی یەوە سەرچاوە ئەگرێت ئانکو ئەوەتا خۆفرۆش و خەیانەتکاران پاش دۆڕانی مێژوویی یان وەکی هۆکارێ دکاری تێنن داکو لە ژێر ئەو دروشمەدا دیسان خۆیان بخزێننەوە ناو ڕیزی ئێکڕیزی نەتەوەیی کورد و پاشەڵ پێسی مێژوویی یان وەپێ بسڕنەوە.\nبەزمی ئاشبەتاڵ و کارەسات سازانی باشووری کوردستان دیسان هەم لە خۆڵقاندی کارەساتی کەرکووک و هەمیچ پاش کارەساتەکە درێژەی هەس. ئەم دیاردە تێکدەرانە گیانی سەردەمیانەی مەردم کورد کوشیتەی و وزەی بەرفراوانی شۆڕشگێری کوردانەی کوردان ئەخنکێنێ. وەکی چاڤا تێتە بینین، کاربەدەستانی کورد گوێیان نەدایە ئەو ڕاپەڕین و سەر‌هەڵدانەی کە ڕاست بە دوای داگیرکردنی کەرکووک و خانەقین و گشت گەرمیان دەستی پێکرد، وەکی تە بێژی دیاردەیەک هانا چ واتایەک پەی ئەوان نەیری. بە پێچەوانەی ئەم کورت هێنان و کەمتەرخەمی و نەزانیەی دەسەڵاتی کورد جە باشوور، دوژمنانی کورد زۆر بە باشی هەڵ سەنگاندن بۆ وەها دیاردەیەک ئەکەن و کردیان و گەڵاڵەی دژکردەوەیان لە دژی مەردمە ڕاپەڕیوەکە داڕشت و هەیا نها ژی خەریکی بەڕێوەبردنین. لەل ئەمەش ئەوەتا دیسان هێزی پێشمەرگەی کوردستانیان خستوەتە دۆخی دەستەوسانی و چاوەڕوانکردنی دوژمن لەبۆ دەسپێشخەری شەڕ و بە تەمانە بە سیاسەت و دیپلۆماسی دۆڕاو شتێک لۆ کورد دەستەبەر بکەن.\nکوردی باشوور ئەمە دۆخەکەیەتی. کەچی ئەوەتا هێدی هێدی سەرداوەکانی کارەساتەکەی کەرکووک خەریکە ڕوون ئەبنەوە و تێکڕای هێماکان ئاماژە بەوە ئەکەن کە پیڵانی مەلای عەجەم و کۆمپانیای ئینگلیزی نەوت بەرەو هەڵ وەشاندنەوە سەری پێوە ناوە. ئامریکا و ئاورووپا هاتوونەتە دەنگ و فەرانسەش یەکسەر تەقاندیەوە بە وەی کە ڕاستەوخۆ سەرۆکی حکوومەتی هەرێمی بانگهێشتی کۆشکی ئلیزە کرد و ڕای گەیاند کە حەشدی شێعە ئەشێ هەڵ بوەشێنرێتەوە و مادەی 140 ی دەستووری عیراقی جێ بە جێ بکرێتن. ناشێ کە کورد لە خۆی بشێوێنی و ئەم وەرگەڕانەی سیاسەتی ڕۆژئاوایی بە دەسکەفتی خۆی و خەباتە نادیارەکانی بزانێ. بێجگە لە چەند لێدوانی سەرۆکی پێشووی هەرێم و کاکەپێشمەرگەکەی ئێستای کوردستان کە وەرامی لمۆزشکێنی بە دەسەڵاتی بەغدا و دادگای دەستووری ئەو وڵاتە دایەوە و بنەمای یاسایی ئەو بە ناو دادگایەی هەڵ تەکاند، شتێکی ئەوتۆ لە کاربەدەستانی هەرێمەوە نەبینرا.\nشەڕە گورگی پارەپەرەستان و بۆن کەرانەی نەوت گەرم داهاتووە. هەر ئەم شەڕەش بوو کە کارەساتی کەرکووکی بە سەر کوردا هێنا. بەزمەکە لە چاڵە نەوتیەکانی تەق تەق دەستی پێکرد. هەتا نیوەی ساڵی 2015 گوایە هەموو چتێک باش بووگە گۆر پەیڤی مورات ئوزگول، جێگرەوەی تۆنی هەیوارد سەرۆکی پێشوی BP و گەنەل. ئەو چاڵانە ئاوی تێزا و فرمانی دەرهێنان و هەناردەکردنیانی فرە خراپ پەک خست. کۆمپانیای نەوتی گەنەل زۆر خراپ دۆڕاندی (یەک بیلیۆن دۆلار) و نرخی زۆر دابەزی. (بڕواننە وتارێک بە ئینگلیزی کە لە سەر ئەم مژارە نووسراوە و ڕۆیتێرز و دەیلی مەیلزی ئینگلیزی بڵاویان کردەوە : چۆن چۆناهی کۆمپانیای گەنەلی هەیوارد چاوگەی نەوتی کوردستانی لە کیس چوو\nسەرکەوتنی هێزی پێشمەرگە بە سەر ذاعش و دەس بە سەرا گرتنی چاڵە نەوتیەکانی کەرکووک خاڵێکی فرە گرینگە کە شەڕە گورگی کۆمپانیا نەوتیەکانی لە کوردستان چڕ و خەست تر کردەوە. ئەشێ گەنەل و ئینگلیزیەکان چاوەڕوانی ئەوە بووبیتن کە حکوومەتی هەرێم قەرەبووی ئەو خەسارەی تەق تەقیان بۆ بکاتەوە بە بەشە نەوتی کەرکووک. حکوومەتی کوردستان نەک هەر ئەمەی نەکرد بەڵکو ڕاست بەپێچەوانەی چاوەڕوانی ئینگلیز و ئەمریکایی یەل وەگەرد ڕۆزنەفت ڕووسی دەستی تێکەڵ کرد و گرێ بەستێکی فرە گاورەی وەگەردیان بەست کە لە بابەتێک (بەڵای ڕەشی زێڕی ڕەش، بڤەی ئاگرەسوورەی گەمەی ڕووس و ئامریکا 6-6-2017) گەنگەشە کرا. ئەو هەنگاوەی سەرۆکی حکوومەتی هەرێم، هەنگاوێکی هەڵ نەسەنگێندراو و تژی مەترسی بوو و لە ئاکام دا بەو کارەساتەی کەرکووک بە سەر کوردا شکایەوە بەوەی کە کۆمپانیای ئەهریمەنی نەوتی ئینگلیز دەستی لەگەڵ مەلای عەجەم تێکەڵ کرد و ویستیان بە دەرکردنی هێزی پێشمەرگەی کوردستان لە کەرکووک و گەڕاندنەوەی بۆ ژێر دەسەڵاتی بەغا و تاران، دەس بە سەر کێڵگە نەوتیەکانی دەڤەرەکە بگرن.\nگرینگی داگیرکردنی کەرکووک بە تەنێ ژ ئالێی سیاسی و دوژمنایەتی مەلای عەجەم وەگەر مەردم کورد نەبوو بەڵکو ئەو گرینگی یەی دیکەشی هەبوو کە نەوتی عێراق و عەجەمستان ئەکەفتە دەس مەلای عەجەم و بەمەش نرخ و قورسایی ئەوان لە ڕێکخراوی ئۆپێک دا هەڵی ئەدا و ئەیان تانی مل دە ملی وەهابیە یەل سعوودی بنێن. ئا لەم سۆنگەوە دەکرێت بووشین کە لایەنێک ترەک جە کارەساتەکەو کەرکووک شەڕی سەفەویی مەلای عەجەم و وەهابی یەل سعوودی یە. ئەم ڕاستیانە دەرخەری تاکتیک و ڕا و بۆچوونی سیاسی ڕووس و عارەبی سعوودی لە مەڕ دۆزی کورد بەگشتی و مژاری سەربەخۆیی کوردستانن. لەورا گاڤەک مە دەگوت کو هۆکاری دەرەکی فرە گاورە دکاردا بووگن پەی ئەو کارەساتەی لە کەرکووک بە سەر کوردیان هێنا تێتە ئەڤ واتا کو شەڕە گورگی کۆمپانیا ئەهریمەنی یەل نەوتی و شەڕی عارەب و عەجەم کەفتە باشووری کوردستان. بڤەی ئاگرەسوورەی گەمەی ڕووس و ئامریکا بە کردەوە هاتە دی. گەڕی پێشووی شەڕی گورگ یەل بە کارەسات بە سەر کوردا شکایەوە.\nئیرۆ ولو خویا ئەبێتن کە گەڕێکی دیکە شەر گورگ دەستی پێکردووە و کەوتوونەتە دانەچیڕە لە یەکتر و وادیارە کە ئەشێ ئەم گەڕە لە بەرژەوەندی کوردا بێت گەر کورد خۆی تێکی نەدات. ڕۆزنەفتی ڕووسی سوورە لە سەر درێژەدان بە گرێبەستەکەی وەگەرد کوردستان کە بەشێک لە نەوتی کەرکووک ئەگرێتەوە. ئەمەش ئەو کۆمپانیا ڕووسی یە ئەخاتە شەڕی بەرژەوەندی وەگەرد کۆمپانیای ئینگلیزی. سیاسەتی دەرەوەی ئامریکا لە ژێر سەرۆکایەتی رێکس تیلەرسۆن کە کۆنە گورگی نەوتی یە و دۆستی کۆنینەی عرووسان و پوتینە کەوتوەتە ژێر تەوژم و پرسیارەوە بەوەی کە ڕێکارێکی بێلایەنانە و کەمتەرخەمانەی سەبارەت بە ڕێکاری کۆمپانیای ئینگیزی و مەلای عەجەم لە کەرکووک ڕەچاو کرد و کۆنە دۆستە ڕووسیەکانی تووشی سەرئێشە کردوە. دەنگۆی وەلانانی تیلێەرسۆن لە کارەکەی گەرمە و ئەشی دۆستەکانی عرووس لە دەزگای ترامپ لە پشتی بن. گەر ئەمە وەڕاست بگەڕی ئیدی ئەشێ جەنابی تیلێرسۆن وەک یەکەم قوربانی سیاسی دەرەکی کارەساتەکەی کەرکووک بخەمڵێندری و شیاوی ئەو تێ هەڵدانەیە ژی. نوخشە بێ لە مەکگورگ.\nبەزمی دەرچوونی ئینگلیزیان لە یەکیەتی ئاورووپا مژارێکی دیکەیە کە دەوری خۆی هەس لەم گەڕەی شەڕە گورگ یەل نەوتی. وادیارە کە یەکیەتی ئاورووپا هاوتەریب وەگەرد عرووسان، هەلی بەرپەرچدانەوەی کارەساتەکەی کەرکووک و تیلی ئینگلیزیان لەو کارەساتە بقۆزێتەوە پەی بەرژەوەندی خۆیان لە دان و سەندنیان وەگەرد حکوومەتەکەی ترێزا مەی ئینگلیزیان. هیچ گومان لەوەدا نیە کە سەردانی بە پەلە و چاوەڕان نەکراو و بێ ئاکامی ترێزا مەی بۆ بەغدا پێوەندی بەم گەڕەی شەڕە گورگەکانەوە هەس. گەر دژبەری و ململانێی ئارووپا و عرووسان لۆ ئینگلیزیان کەم نەبوو، ئەوتا ئامریکای ترامپ ژی هاتگەسە بانی. هەرای لێک ترازانی ترامپ و مەی لەم ڕۆژانەی دوایی دا کە دەبێ لە لایەن عرووسانەوە ڕێک خرابێ، باری ئینگلیزیانی گران کردوە بەوەی کە جە هەمبەر ئاورووپا پشتیان بە ئامریکا بەستبوو و پێوەندی تایبەتی ئامریکا و ئینگلیزیان کردبووە بنەمای کاریان لۆ جیابوونەوە لە ئاورووپا. کوردەکەو ماچۆ، ئینگلیز بە چوارپەل و دەم و قەپۆسیشەوە پێوە بووە و ئەشی باجێکی قورس بدات بۆ ئەو دەورەی لە کارەساتی کەرکووک بینی. بانگ هێشتنی حکوومەتی کوردستان لۆ کۆشکی ئلیزە و هەڵوێستی توندی سەرۆک کۆماری فەرانسە لە دژی عێراق، تەپڵی شەڕە گورگەکەی بە ئاشکرا لێدا. ئینگلیزی تەریک کەوتە و عێراق و مەلای عەجەم دە هەمبەر ڕووس و ئامریکا و ئاورووپا شەڕی بەشە نەوتی کوردستانیانە. کورد ژی لە دەرەوەی ئەم شەڕەیە و سەیرکەری شەڕەکەیە و حکوومەتەکەی بە دەهۆڵیان هەڵ دەپەڕێ و شەریکە دز و هاوڕێی کاروانە وەک جێگری سەرۆکەکەی. ئەمەش لە کاتێک دایە کە کورد بە خۆی و هێزی پێشمەرگەی کوردستان و پێشمەرگەی ڕزگاری و بەورەکانی گەرمیان و کەرکووک و سپای بەهێز و بە وەجی گەنجانی ئامادەی ڕاپەڕین و شۆڕش و نەوەی ڕاپەڕین، دەبا بە کردەوە بڕیاردەری یەکەم و بەرودوا لە سەر نەوتی نیشتمانەکەی بێت.\nکورد کاراترین و بە بڕشت ترین چەکی نەوتی بە دەستەوەیە گەر بزانێ و بتانێ دکاری بهێنێ. کەچی خەڵکێک هەنە خۆیان بە لۆبی و مۆبی یەوە خەریک کردوە و سەرکەوتنی جوولەکە لە ئامریکا بە چاوی کوردا ئەدەنەوە کە دەری ئاخاتن کە نە لە ئامریکا تێ گەیشتوون و نە جوولەکەیان ناسیوە. ڕەنگە ئەوەش نەزانن کە بەزمی لۆبی بازرگانیێکی قرێژە بۆ ئەندامانی پارلمان و دەزگای یاسادانان. کارەساتی کەرکووک، لە درێژخایەن دا فرەتر لە کوردستان، جوولەکە و ئیسرائیل ئەخاتە مەترسی، ئەمەیچ بوارێکی دیکەی باش لۆ کورد ئەڕەخسێنێ ئەڕای کاردانەوەی لەباری لە دژی دوژمنانی کورد. بە هەزاران لۆبی سەرکەوتووشەوە بە قەدەر ئەوە دەور نابینن کە کورد بتانێ گەمەی سیاسی خۆی بە چەکی نەوتەوە بەلێزانی و بە باشی بلیزێت. ئەوەتا جە کەرکووک مە دیت کو دوژمنانی کورد چەکی نەوتی نیشتمانی کورد بە باشی لە دژی کوردان دکار تێنن. دەی با کوردیچ هەر هیچ نەبێ ئەو چەکە لەبۆ بەرژەوەندی خۆی بخاتە گەڕ و نیشانی بدات کە خاوەنی ڕاستەقینەی سامانەکەی خۆیەتی و گەر بیهەوێ ناهێڵی تاکە یەک چۆڕی بە قورگی کۆمپانیا نەوتیەکانا بچێتە خوارەوە. بڕینی نەوت لە گورگە نەوت خۆرەکان بە هەر و بە هەموو شێویەک بە سەدان قات کاریگەری فرەتری لە سەدان شەڕی دژی سپا و حەشدی شێعە هەس.\nمژاری بازرگانی نەوت مژارێکی هەتا بێژی ئاڵۆز و تێکچڕژاوە و جێگەی داخە و کورت هێنانی کوردە کە مەردمەکەی بە گشتی شارەزایێکی ئەوتۆیان لەم بەزمە نیە. ئەوەی کە کورد پێویستی پێەتی ئەوەسە کە یاسا و ڕێسای نەوتی کوردستان ئەشێ دە چارچیڤا یاسای بنەڕەتی کوردستان (دەستوور) دیاری بکرێتن و گۆڕ ئەو یاسایە کار و فرمانی نەوتی بەڕێوەبچێتن. ئەوەی کە دیارە ئەویە کە نە وەزارەتی سامانە سروشتیەکان و نە حکومەتی هەرێم لەم بوارە و لەم ئاقارەوە هەنگاویان نەناوە. دەبا مژاری یاسای بنەڕەتی کوردستان بخرایەتە پێش گشتپرسی و هەر هیچ نەبێ لە چوارچێوەی عێراقی فیدراڵی بچەسپابا و بەمەش بواری پەڵپ و بیانووی یاسایی عێراقی دەبڕا. کورد لەمە دا بە ڕاستی زۆر کورتی هێناوە هەتا ئیسە و گەر ئاواش بڕوا سەرئێشەی یاسای عێراقی بەرۆکی کورد بەر نادات. لە بوونی ئەو پێداویستی یە یاسایی یە دۆزی کورد بە گشتی و مژاری نەوت یەک لا ئەکرایەوە و کارەساتی کەرکووکیش بە سەر کوردا نەدەهات و دز و گەندەڵکار و دەس پیس ژی کورد گوتەنی قەمتەر ئەکران.\nلۆ زانیاری لە مەر نەوتی کوردستان و تایبەتمەندیەکانی و دەوری یاریکەرانی سیاسی و ئابووری لەم بورەدا بڕواننە ئەم سەرچاوە : لە سایەی چیا دا : نەوتی کوردستان و سیاسەتی ناوچەیی\nKurdish Oil and Regional Politics Under the Mountains:\n#کەرکووک | #کۆمەڵەی یەکسانیی کوردستان |\n➕ Добавил (Hawrê Baxewan) на Dec 4 2017 9:04PM\n👌 Эта статья была рассмотрена и выпущена (Benaz Jola) на Dec 5 2017 9:27AM\n✍ Этот пункт недавно дополнено (Benaz Jola) на: Dec 5 2017 9:27AM\n👁 Этот пункт был просмотрен раз 2,600


رەزا شـوان: گـرو داڵ نووسەرێکی نەرویجـییە لە بواری ئەدەبی منـداڵان. – WTARIKURD\nرەزا شـوان: گـرو داڵ نووسەرێکی نەرویجـییە لە بواری ئەدەبی منـداڵان.\nگرو داڵ لە رۆژی ( 15/ مایـۆ/ 1962) لە شاری (ئـۆسڵـۆ) ی پایتەخـتی نەرویـج، لە باوکـێکی ئەنـدازیـار و سەرکـار (ئـوستـین داڵ) و لە دایکـێکی دادادوەر لەدایکـبووە. ئەمساڵ ( 2021 ) تەمـەنی گـرو داڵ ( 59 ) ســاڵە.\nگرو داڵ لە ساڵی ( 1987 ) دا، دەستی بە نووسینی بابەبەتی ئەدەبی کرد. سەرەتا شیعـر و پەخشان و کورتە چـیرۆکی دەنووسی. ئینجا رووی لە بۆاری ئەدەبی منداڵان کرد، بە تایبەتـیش نـووسینی چـیرۆک و رۆمـان بۆ منـداڵان، کە گـرنگـییەکی زۆری پێـداون و پانتـاییەکی زۆریـان لە نـووسینەکـانی گـرتـوونەتـەوە.\nعیماد عه‌لی: پرسی گه‌له‌كه‌مان له نێوان راستی توندڕه‌و و چه‌پی خۆڵ لێنیشتوودا؟


سه‌روه‌تێك، كه قه‌ره‌بوو ناكرێته‌وه – Denegkan\nbyمحه‌مه‌د\tAugust 11, 2012\tگشتی\nكازانزاكی له بیره‌وه‌ییه‌كانیدا ده‌ڵێت: ((كه ده‌مبینی ئاگرێك كراوه‌ته‌وه و كه‌س كه‌ڵكی لێ وه‌رناگرێت، یان كه ئاوێكم ده‌بینی به خۆڕایی ده‌ڕوات، خه‌مبار ده‌بووم))، من كه ئه‌م وته‌یه‌ی كازانزاكیم بیر ده‌كه‌وێته‌وه، خه‌یاڵم بۆ لای ته‌مه‌ن ده‌چێت. ئێمه ته‌مه‌نمان وه‌ك ئه‌و ئاگر و ئاوه‌ی كازانزاكی باسی ده‌كات به فیڕۆ ده‌ڕوات. ته‌مه‌ن تاكه سه‌روه‌تی مرۆڤه كه هێز نییه یه‌ك چركه‌ساتی ڕۆیشتووی بگێڕێته‌وه. زۆر شت هه‌ن له ژیانی مرۆڤدا ئه‌گه‌ر له ده‌ستیش بچن ده‌توانرێت قه‌ره‌بوو بكرێنه‌وه. قه‌ره‌بووكردنه‌وه ده‌توانێت له زۆر بواردا ئاهێك به دڵی مرۆڤ ببه‌خشێت. بۆ نمونه: ده‌گونجێت كه‌سێك، له قۆناغێكی ژیانیدا، به هۆی كه‌مده‌ستی و خراپی باری ئابوورییه‌وه، نه‌توانێت به دڵی خۆی خزمه‌تی دایك، یان باوك، یان هه‌ر خۆشه‌ویستێكی بكات، به‌ڵام ده‌كرێت رۆژێك بێته پێشه‌وه، ئه‌و كه‌سه، باری ئابوری بگوڕێت و چه‌ند به‌رامبه‌ر ئه‌و خزمه‌ته له ده‌ستچووه قه‌ره‌بوو بكاته‌وه. دیسان بۆ نمونه: ڕه‌نگه ڕوو بدات به هۆی بارودۆخێكی تایبه‌ته‌وه، رۆژانێك نه‌توانین به دڵی خۆمان له‌گه‌ڵ خۆشه‌ویستان و ئازیزانماندا بژین، به‌ڵام ده‌كرێت دوای تێپه‌ڕبوونی ئه‌و بارودۆخه، قه‌ره‌بووی دابڕانمان بكه‌ینه‌وه و كاتێكی زۆرتر بۆ خۆشه‌ویستان و ئازیزانمان ته‌رخان بكه‌ین. زۆر شتی دیكه‌یش هه‌ن كه مرۆڤ ده‌توانێت قه‌ره‌بوویان بكاته‌وه. به‌ڵام ته‌مه‌ن ئه‌و گه‌نجینه پڕ نرخ و پڕ به‌هایه‌یه كه هه‌رگیز، قه‌ره‌بوو ناكرێته‌وه. زۆر سه‌یره مرۆڤ هه‌ندێجار ده‌ست به پاره و سامانه‌كه‌یه‌وه ده‌گرێت و دوای لێكدانه‌وه‌یه‌كی زۆر، ئینجا بڕیار ده‌دات چۆن چۆنی له پاره و سامانه‌كه‌ی خه‌رج بكات. كه‌چی زۆر بێده‌ربه‌ستانه كاته‌كانی، كه ته‌مه‌نی پێك ده‌هێنن و گه‌وره‌ترین سه‌روه‌ت و سامانی ئه‌ون، به فیڕۆ ده‌دات. من لێره‌دا له به‌فیڕۆدانی كات، دوو مه‌به‌ستم هه‌یه، یه‌كه‌مین مه‌به‌ستم ئه‌وه‌یه كه هه‌وڵ نادات به‌رهه‌مێكی هه‌بێت. دێت و ده‌ڕوات و هیچ شتێك له دوای خۆی جێ ناهێڵێت. مه‌به‌ستی دووه‌مم ئه‌وه‌یه نازانێت چۆن چێژ له كاته‌كانی خۆی وه‌ربگرێت. ئه‌گه‌ر یه‌كه‌میان كه‌مته‌رخه‌می بێت به‌رامبه‌ر به مرۆڤایه‌تی، دووه‌میان كه‌مته‌رخه‌مییه به‌رامبه‌ر به خودی خۆی. ده‌مه‌وێت بڵێم: بۆ ئه‌وه‌ی نه له به‌رامبه‌ری خۆمان و نه له به‌رامبه‌ری مرۆڤایه‌تیدا، كه‌مته‌رخه‌می نه‌نوێنین، ده‌بێت زیاتر له هه‌ر شتێك كه هه‌مانه، ئاگامان له كاته‌كانمان بێت، به فیڕۆ نه‌ڕۆن.\n• گۆشه‌ی راز و نیاز، كوردستانی نوێ، ژماره (5853) 10 / 8 / 2012\nPrevious گرنگی وانه‌ی سروودو مۆسیقا له قوتابخانه بنه‌ڕه‌تییه‌كاندا\nNext رۆشنبیریی ئەمەریکای عەقڵانییەتی خۆی تێکدەشکێنێ


روحانی : ئێران ، گەورەترین قوربانیی تیرۆریسمە - SAHAR KURDISH (Sorani)\nDec 08, 2018 11:58 Asia/Tehran\nسەرۆکی کۆماری ئیسلامیی ئێران گوتی : رووداوە تیرۆریستیەکان بچوکترین کێشەی نەخستووەتە بەردەم ورە و ئیرادەی حکومەت و گەلی ئێران بۆ بەرنگاربوونەوەی بێوچان لە دژی چەشنەکانی تیرۆریسم و نەیخستووە .\nبەپێی راپۆرتی هەواڵدەریی سەدا وسیما ، حەسەن روحانی سەرۆکی کۆماری ئیسلامیی ێئران ئەمڕۆ شەممە لە ئاهەنگی کرانەوەی دوهەمین کۆنفڕانسی سەرۆک پەرلەمانەکانی شەش وڵاتی ناوچەکەدا بە ئاماژە بەوەی کە کۆماری ئیسلامیی ئێران لە سەرەتای دامەزرانیەوە تا ئێستا وەک گەورەترین قوربانیی تیرۆریسم ئەگەرچی رووبەڕووی دیاردەی وەیشوومی تیرۆریسم بووەتەوە وتی : ئێران لەم سۆنگەوە زیاری گیانیی و ماڵیی قورسی بەرکەوتووە .\nسەرۆک کۆماری ئێران بە خستنەڕووی هەشت رێکار بۆ هاتنەدی ناوچەیەکی بەهێزتر جەختی کردەوە : تاران بۆ بەشداری کردن لە بنیاتنانەوەی ئەم ناوچە بەهێزترە ئامادەیە .\nروحانی پێی داگرت : وڵاتێک کە شەڕی تیجاری لە گەڵ چین وەڕێخستووە ، تانە و تەشەر لە پاکستان ئەدا ، سوکیەتی بە ئەفغانستان دەکات ، هەڕەشە لە روسیا دەکات و ئێران بایکۆت دەکات ، تاوانباری ریزی یەکەمە لە شکاندنی پێوەندیەکان و ئێمە لە هەمبەر ئەمریکادا ڕادەوەستین .\nروحانی دواجار گوتی : لە هەرکوێ ئەمریکا لە تێکدانی کۆمەڵگاکاندا بەربەشی هەبێ ، ڕێگا نادەین لە تێچووی زیان و خەسارەکان و وێرانیەکان رابکات .\nڕۆحانی: ئامانجی هاوبەشی بەرەنگاربوونەوەی لێبڕاوانەی تیرۆریزم، گەڕانەوەی پاوەجێی و ئاسایش بۆ سووریایە\nرۆحانی : ترۆریستان لەهیچ شوێنێکی گۆی زەوی نابێ هەست بەئاسایش بکەن


12:41 - 3/6/2020\nدەگا ئینا دلێ دەریە گەورەینە و ئی دەس و ئەو دەس هەن وەراوەروو یۆترینیوە.\nیانەکێش بە توەنی وەشێ کریاینێ و پێسەنە پلەکانا، یانی وەربەرەو حەر یانیە سەروو بانوو یانەی وارینین.\nئی دەگای بێژگەم مێعماری، هانە چەمێ و تاف و قەڵوەزێ و سروشتیە فرە بڵاجەویش هەن کە جە کۆردسانەنە کەم وێنەن.\nڕۆخانیە هەن دلێ دەگاینە کە چەنی سیروانی هامێتێم با. ڕۆخانەکە دەگاش کەردێنە دوێ کۆتێ و ڕوومایە وەشەش ڕێک وسێنە پەی دەگای.\nیانێ خەڵکی بە توەنی و چۆ وەش کریاینێ و دیواروو یانا وشکە دیوارەن.\nئی دەگای هەمیەتیە فرەش بیەن جە دەورانوو "سەلجوق"یەکاوە تا ئاخروو دەورانوو "ئەردەڵان"ەکا و قەڵاو پاڵنگانی پاڵوو دەگاینە ئینەیە سەلەمنۆ پەیما.\nبە سەرنج دای سەروو شۆنەماو مزگیا، یانێ قەدٚیمیێ و باخە دڵنشینەکاش گنۆ بەروە کە بنەڕەتوو دەگای گێڵۆوە پەی دەورانوو سامانیەکا.\nدەگا زیارەتەڵانیە قەدٚیمیش هەن کە سەروو چنە دانیە جە کێلەو قەورەکاوە بە خەتی کووفی جە قەڕنەو شش و حەفتینە نویسیان.\nوەلێم جە گردی ئەسەنگ تەر مێعماری پلەکانەیی دەگاین کە ئێژاییە فرەش هەن.\nلای سەری دەگایوە زیاتەر جە ۲۰ هانەچەمێ هەنێ کە بە قەڵوەزوو تاف وەزارە دلێ دەرەی و دیمەنیە فرە دڵڕفێنشا وەش کەردەن. ئاوەو ئی هانەچەما جە وەرواوەو شاهۆینە و فرە چیای و زەرێڵەنە.\nڕۆخانەو پاڵنگانی دلێڕاسەو دەگایرە ویەرۆ، بەشیە فرە جە ئاوەو ئی ڕۆخانەیه، ئاوەو هانەچەمەکانە کە ئینای ۷۰۰ تا ٨۰۰ میتری لای سەری دەگایوە. ڕوخانەو پاڵنگانی دماو ئانەیه جە دەگانە ترازیا، چەنی سیروانی هامێتێم بۆ .\nبۆنەو تایبەتمەندی ئاوەو ڕۆخانەی و هانەچەمەکا، یۆ جە گەورەتەرین پەروەرش ماساواو ئێرانی پاڵوو دەگاینە وەش کریان. کە فرەتەروو سەیرانکەرا بۆنەو تازەیی و هەرزانی و حەرپاسە لەزەتی ماساوەکاوە چیگەنە ماساوی مسانا و برێژاشا و سەفەرەکەیشا بە ویرەوەریە وەش ویارا.\nپاڵنگان کەش و کۆیە سەرسەوز و هەوایە دڵنشینش هەن جە وەرزەکاو؛ وەهار، پاییز و زمسانینە و پی بۆنەوە یۆ جە وەشتەرین یاگا پەی گەشتیاری جە پارێزگاو کۆردسانین.\nدەگاو پاڵنگانی نزیک بە هەزار نەفەرێ نفوسش هەن کە مەزهەبشا سننی شافێعین و بە زوانی هەورامی دوا.\nئەگەرچی ئی مەحاڵە کەش و کۆی سەختش هەن، وەلێم چوون جادٚەو پاڵنگانی ئاسفاڵتەن، گردوو وەرزکاو ساڵینە متاوی سەر بدٚەی و دیدٚەنیە جە دەگای کەری.\nچوون پەروەرش ماساو هەن پاڵوو دەگاینە، یۆ جە وەشتەرین واردەمەنیەکا پەی سەیرانکەرا برێشتەو ماساوێ تازێن.\nفرەتەرین بەرهەموو مەردموو ئی دەگای ئینێنێ: گەنمێ ، یەوی ، و ئەنواعوو شۆتەمەنی .\nجاجم ، مەوج ومازڵۆخ و .... جە سەنایعی دەسکردوو ئی خەڵکینە .\nحەرپاسە ڕوەن، کەشکی، و هەنگوینوو شاهۆی سۆقاتوو خەڵکین پەی سەیرانکەرا.\nوەختیە وەهارم ەی، هەروەرە مەردم ڕوو بە هوارەکا کۆچم کەرا و ئی کۆچە ڕازیۆوە چەنی سیاوچەمانەی و چەپڵێ و گۆرانیێ جوانە دەنگ وەشەکا کە سەیرانکەرێ فرێ بۆنەو ئی مەراسمیوە میا پەی پاڵنگانی.\nڕەسم و یاسای ئایینی، زەماوەننە، و پێشوازوو نەورۆزی جە ئەوەڵوو سیاوکامی، چی دەگاینە ملۆ ڕاوە.\nئەسپ سواری گورزبازی، قول قولانی، مەڵا تەق تەق، سەنگەبێدەنگێ، چاک چاک و.....چا گەمانە کە خەڵک وەختوو بەتاڵی زمسانوو پاییزی دلێ دەگاینه کەراشا.\nپاڵنگان یۆ جە حەفت دەگاکەو پارێزگاو کوردسانین کە یاوگەو گەشتیارینێ، و دماو مۆتالێعەی کارشناسی بێ حیچ ئاڵوگۆریە بۆ بە دەگای گەشتیاریە.\nدەگای تاریخیێ سەڵوات ئاواو بیجاڕی، هەورامانی تەخت، خەسرەوئاواو گەڕووسی ، نەوەڕەو سنەی، و ئەوێهەنگ باقی دەگاکانێ که یاوگەو کۆردسانینێ کە گردێ ویەرینێنێ و مێعماریشا پێسەنە هەوراماناتی و گردوو یاناو ئی دەگایا بە وشکە دیوار وەش کریاینێ.\nویەردە، ژیوار و سرووشتو ئی دگایا چەنی فەرهەنگو ئایینوو مەردمیشا جە پۆتانسیێلە عالەکاو پارێزگاو کۆردسانین کە وەرپەرسێ گەشتیاریێ پارێزگای مەرامشا ئانەنە جە زووتەرین وەختەنە ئی پۆتانسیێلا عه‌مه‌ڵی کەرا.\nجە فاسڵەو ٨۰۰ میتری دەگاینە و جە دەرەو پاڵنگانینە، نزیکوو بێڵوەکانە ، قەڵایە هەنە بە نامێ "قەڵاو پاڵنگانی" کە شۆنەماو ئۆتاقا و ئاتەشگایا و پردەکاش دیارەن.\nئاسەوارە ئەوەئیزیاکێ چی قەڵای نیشانە مدٚا کە ویەردەش میاوۆ بە دەورانە فرە وەڵینەکا.\nئاسەوارەکێ پێسە؛ توەنەو دەروازەی و پردێ حەفتوانێ کە هێشتای حەر مەنێنێ.\nشکەش نیەنە چەنە بۆنەو یاگێ ئستراتژیکوو قەڵای جە چنەها قەڕنێ چێوەڵتەر، جە قەڵا هەمیەتدارەکا بیێنە کە دژمەن نەتاوانش بە ئاسانی داگیرەش کەرۆ.\nدەورانوو ئەردەڵانەکا جە کۆردسانەنە چننە قەڵایە بیێنێ کە حەرکامشا جە وەرزیەنە ئیستفادەشا کەردێنێ؛ قەڵاو زەڵمی پەی زمسانێ، قەڵاو مەریوانی پەی پاییزی، قەڵاو حەسەن ئاوای پەی هامنی و قەڵاو پاڵنگانی پەی وەهاری مێمانداروو حاکما بیێنێ.\nبیەو قەڵاو پاڵنگانی وەڵێ ئەردەڵانەکانە و حەتا کەلهۆڕەکانە سەلەمیان. وەلێم تاریخوو وەشکەردەیشوو چەنی وەشبیەیش نادیارەن.\nقەڵاو پاڵنگانی جە زەمانوو "خەسرەو خانی ئەردەڵان"ینە ساڵەو ۵۹۴ی کۆچی وەرەتاوی کەوتێنە دەسوو ئەردەڵانیەکا و جە ساڵەو ۱۰٦٦ی کۆچی وەرەتاوی دماو ۴۷۲ ساڵێ مێمانداری ئەردەڵانەکا وێرانەم بۆ.\n(ئی وتاره به زوان و له‌هجه‌ی مه‌حه‌لی ده‌گاو پاڵنگانی نویسیان و ده‌س نه‌دٚریانه‌نه)


گالەکسی ئێس ٩ خاوەنی زۆرترین نرخ دەبێت، لە مێژوویی زنجیرەی گالەکسی Sـدا – کەی ئای تی ئێن\nسامسۆنگ 28, كانونی دووه‌م 2018\nگالەکسی ئێس ٩ خاوەنی زۆرترین نرخ دەبێت، لە مێژوویی زنجیرەی گالەکسی Sـدا\nکۆمپانیای سامسۆنگ چەند ڕۆژێک بەر لە ئێستا دەستی کرد بە نیشاندانی بانگەشەی فەرمی گالەکسی ئێس ٩، کە وا بڕیارە لە ٢٥ی مانگی داهاتوودا نمایش بکرێت.\nبەپێی نوێترین زانیارییەکان بێت کە لە جریوەیەکی تویتەری Ricciolo بڵاوبووتەوە، باس لەوە دەکات کەوا مۆبایلی گالەکسی ئێس ٩ و ئێس ٩ پڵەس، دەبنە گرانبەهاترین مۆبایلی زنجیرەی گالەکسی ئێس. گەر بێت و پێداچوونەوەیەک بە نرخی بەرهەمەکانی ڕابردووی ئەو زنجیرەیەدا بکەین، دەبینین کاتێک کە گالەکسی ئێس ٧ بڵاوبوویەوە نرخی ٦٥٠ دۆلار بوو.\nبەڵام کاتێک گالەکسی ئێس ٨ بڵاوبۆیەوە نرخەکە زێدەتر بوونی بە خۆیەوە دی و گەیشتە ئاستی ٧٥٠ دۆلار، بەپێی زۆرینەی پێشبینیەکان بێت نرخی گالەکسی ئێس ٩ سەرو ٨٠٠ دۆلار دەبێت. دەشێت ئەم نرخە بگاتە ئاستی ٨٥٠ دۆلار، بەم هۆیەشەوە نازناوی گرانبەهاترین مۆبایلی زنجیرەی گالەکسی ئێس وەردەگرێت.\nدەکرێت بڵێین یەکێک لە هۆکارەکانی زیادبوونی نرخی گالەکسی ئێس ٩ بگەڕێتەوە بۆ کامێراکەی، چونکە وا بڕیارە خاوەنی هەردوو دوو تیرەی چاویی F1.5 و F2.4 بێت. بەپێی پێشبینییەکان بێت دەبێتە یەکەم مۆبایل کە کار بە چیپ(پڕۆسێسەر)ی سناپدراگۆن ٨٤٥ بکات، ڕامی گالەکسی ئێس ٩ بریتی دەبێت لە ٤ گێگابایت و گالەکسی ئێس ٩ پڵەسیش بریتی دەبێت لە ٦ گێگابایت. توانستی پاتریی گالەکسی ئێس ٩ بریتی دەبێت لە ٣٠٠٠ (مللی ئەمپێر.کاتژمێر) وە گالەکسی ئێس ٩ پڵەس ٣٥٠٠ (مللی ئەمپێر.کاتژمێر).\nتاگەکان ئێس ٩ پڵەس گالەکسی ئێس ٩


سعودیە، ژمارەیەكی زۆری تووشبوون بە كۆرۆنا تۆماركرا – تۆڕی میدیایی خەڵک\nبۆ ڕۆژی حەوتەم لەسەر یەك، ئەمڕۆش لە سعودیە زیاتر لە 900 حاڵەتی تووشبوونی نوێ بە كۆرۆنا تۆماركرا.\nئەمڕۆ دوو شەممە، وەزارەتی تەندروستی سعودیە ڕایگەیاند”لەماوەی 24 كاتژمێری ڕابردوو، 970 حاڵەتی تووشبوونی نوێ بە كۆرۆنا تۆماركرا، لەبەرانبەر تۆماركردنی 916 حاڵەت كە لە ڕۆژی پێشوودا تۆماركرابوو، زۆربەی تووشبووەكانیش لە ناوچەی ڕیاز و مەككە و ناوچەی شەرقی بوون”.\nهەر لەو چوارچێوەیەدا 11 حاڵەتی گیانلەدەستدان تۆماركرا، لەبەرانبەر تۆماركردنی 13 حاڵەت لە ڕۆژی ڕابردوو، لە هەمان كاتدا لە وڵاتەكە 986 حاڵەتی نوێی چاكبوونەوەش لە پەتاكە تۆماركرا.\nلە سەرەتای بڵاوبوونەوەی پەتاكە، تائێستا لە شانشینی عەرەبی سعودیە، 405 هەزار و 940 كەس تووشی كۆرۆنا بوون و لەو نێوەندەشدا 6 هەزار و 834 كەس بەهۆی كۆرۆناوە گیانیانلەدەستدا و 389 هەزار و 598 كەسیش چاكبوونەتەوە.\n15 تەموز 2021 1.10 pm\nخەڵك- ئارام سەردار كۆبوونەوەی وەزیری تەندروستی و ئەنجومەنی ڕاوێژكاری پزیشكانی پسپۆر بۆ پەتای كۆڕۆنا، كۆبوونەوەی…


سەرۆک ئۆباما سەردانی وڵاتی لاوس دەکات\nسەرۆک ئۆباما ئەمڕۆ سێشەممە گەیشتە ڤیەنتیانی پایتەختی وڵاتی لاوس، بەمەش دەبێتە یەکەم سەرۆکی ویلایەتە یەکگرتووەکانی ئەمەریکا سەردانی ئەو وڵاتە بکات.\nبونهانگ وارچیت سەرۆکی لاوس لە کۆشکی سەرۆکایەتی لە ڤیەنتیان پـێشـوازی لە سەرۆک ئۆباما و شاندی یاوەری کرد و پاشان پـێـکەوە کۆبوونەوە بۆ تاووتوێکردنی پەیوەندیـیەکانی نێوان هەردوو وڵات.\nسەرۆک ئۆباما لە میانەی کۆبوونەوەکە ڕایگەیاند ئەمەریکا بۆ ماوەی 3 ساڵ بە 90 ملیۆن دۆلار بەشداری دەکات لە پاککردنەوەی وڵاتەکە لەو بۆمبە نەتەقیوانەی ئەمەریکا لە نێوان ساڵانی شەستەکان و حەفتاکانی سەدی ڕابردوو بەسەری هەڵداون لە میانەی شەڕی ڤێتنامدا.\nجێی ئاماژەیە لە میانەی ئەو شەڕەدا ئەمەریکا نزیکەی 2.2 ملیۆن بۆمبی بەسەر لاوس بەرداوەتەوە، لەوانە یەک لەسەر سێـیان هەتا ئێستا نەتەقیونەتەوە.\nسەرۆک ئۆباما لەم بارەیەوە گوتی پـێموایە ئەمەریکا ئەرکێـکی ئەخلاقی لەسەر شانە، ئەویش یارمەتی لاوس بدات لەوەی برینەکانی ساڕێژبکاتەوە.\nکاربەدەسـتێـکی کۆشکی سـپی گوتی هەردوو وڵات سەردەمێـکی نوێـیان لە پەیوەندی دەسـتپـێـکردووە لەسەر بنچینەی ڕێزگرتن لە یەکتر و ساڕێژکردنی برینەکانی ڕابردوو و پاشان هاوکاریکردن لە بوارەکانی ئابوری و تەکنەلۆجیا و فێرکردن و ئاسایش و ژینگە و مافەکانی مرۆڤ.\nپاشان سەرۆک ئۆباما لە هۆڵی کولتوری میلـلی لاو وتارێـکی بۆ نزیکەی هەزار کەس پـێشکەشکرد و تیایدا جەختی لەوە کرد لە داهاتوو ناوچەی ئاسیا پاسفیک زیاتر جێی بایەخی ئەمەریکا و هەموو جیهان دەبێت و گوتی دەتوانن لە خۆشی و ناخۆشیدا پشـت بە ئەمەریکا بـبەستن.


مەرجەکانی تەماشا کردنی ئافرەت بەمەبەستی مارەکردنی: ماڵپەڕی وەڵامەکان\nژنهێنان و خێزانژنهێنان و شوکردنمەرجەکانی تەماشا کردنی ئافرەت بەمەبەستی مارەکردنی\nئایا مەرجەکانی تەماشا کردنی ئافرەت بەمەبەستی مارەکردنی کامانەن؟\nزاناى پایەبەرز شێخ (محمد بن صالح العثیمین - رحمه الله-) لە وەڵامى ئەم پرسیارەدا دەڵێ : مەرجەکانى تەماشا کردنی ئافرەت بەمەبەستی مارەکردنی بریتین لە :\nیەکەم : نابێ خەڵوەتی تێدا بێت ، واتە: دروست نی یە کوڕ و کچ پێکەوە و بەتەنها بن لەجێگایەکدا و تەماشای یەک بکەن بێ ئەوەی کەسی سێیەمیان لەگەڵ بێت.\nدووەم : پێویستە ئەو تەماشاکردنە بەشەهوەت و ئارەزەوەوە نەبێت ،خۆ ئەگەر بەئارەزووەوە بوو ئەوا حەرامە ؛ چونکە مەبەست لەتەماشا کردنەکە زانینی چۆنیەتیەتی یە نەک چێژ وەرگرتن .\nسێیەم: گومانێکی زۆری هەبێت وەڵامی کچەکە و کەس وکارەکەی ئەرێنێ دەبێت .\nچوارەم: تەماشای ئەو جێگایانە بکات کەعادەتەن دەردەکەون.\nپێنجەم: پێویستە بەتەواوی نیەتی ژن هێنانی هێنابێت ، نەک تەنها مەبەستی تەماشا کردنی کچی خەڵک بێت بێ ئەوەی نیەتێکی جدی هەبێت لەمارەکردنی ئەو کەسانەدا کەتەماشایان دەکات ، خۆ ئەگەر بەو شێوەیه نەبوو ئەوا تەماشاکردنەکەی دروست نی یە .\nشەشەم : نابێت ئافرەتەکە خۆی بڕازێنێتەوە و بۆنی خۆش لەخۆی بدات و چاوی بڕێژێت وجگە لەمانەش لەجوانکاریەکان ؛ چونکە مەبەست لێی جوت بوون نی یە لەگەڵی تاوەکو خۆی جوان بکات وبەڕووتی دەردەکەوێت ، ئا ئەمە ئافرەت لەگەڵ مێردی خۆیدا دەیکات تاوەکو دڵی ڕاکێشێت بۆ جیماع کردن لەگەڵی ، وەهەروەها ئەم کارە هۆکارە بۆ فیتنە ، وئەسڵ وایە حەرامە ، دواتر ئەم کارە بە زیان بەسەری دا دەشکێتەوە ؛ چونکە گەر ئەو خۆ ڕازاندنەوەیە بووە هۆکاری ئەوەی ئەو پیاوە مارەی بکات ودواتر بۆی دەرکەوێت بەو شێوەیه نی یە کە ئەم یەکەم جار بینیوەیەتی ئەوا هەڵوێستی بەرانبەری دەگۆڕێت .\nالشرح الممتع : ۱۲ / ۲۳ . ابن عثیمین\nمن سونیم ئەتوانم كچێكی شیعە بكەم بە هاوسەر بە مەرجێ نەبێ بە سونی ؟ کاتێک ئافرەتێک دێنە سەیرى بۆ خواستنى دروستە میکیاج بکات و خۆى بڕازێنێتەوە و چاو بڕەژێ و خۆى بۆن خۆش بکات؟ ئایا دروستە باوک و کوڕێک دایک و کچێک بخوازن؟ دەمەوێ ژن بێنم بەڵام دەترسم سەركەوتوو نەبم و حەزم بە تەنهاییە ئایا به تەنها بم باشترە یان ژن بێنم؟ ژنهێنان واجبە یان سوننەت؟\nسەردان: ١,٧٥٩ بەش: ژنهێنان و شوکردن\nپرسیاری دواترحوکمی نوێژی غائیبی جەنازەپرسیاری پێشترچەند پرسێک سەبارەت بە نوێژی جەنازە، کاتەکەی، شوێنەکەی، وە ژمارەی ئەوانەی نوێژ دەکەن


دیمانه نه یه ک له گه ڵ خاتوفه‌رزانه مه‌حموودزاده هۆنه رمه ند ونوسه رى کورد - VOK Radio\nفه‌رزانه عومه‌ر عه‌بدوڵڵا - مه‌حموودزاده، خاتوونێكى په‌نجه‌ڕه‌نگين و هزر زه‌نگينه، ساڵى 1973 له شارى بۆكان-ى ڕۆژهه‌ڵاتى كوردستان له‌دايك بووه. دايكى سێ كۆڕه و وه‌ك خۆى باسى كرد، له ته‌مه‌نى نۆ ساڵانه‌وه عه‌وداڵى كارى ده‌ستى بووه، دواتر ڕووى له كارى شێوه‌كارى و گوڵسازى و به‌رجه‌سته‌كارى به (زێڕ و زيو) كردووه. ئه‌گه‌رچى خاوه‌ن بڕوانامه‌ى ئه‌كاديمى نييه، به‌ڵام شاره‌زايان به‌رهه‌مه‌كانى ئه‌و خاتوونه له ئاستى به‌رزى ئه‌كاديميدا هه‌ژمار ده‌كه‌ن. سێ كتيبى چاپكراوى هه‌يه و، هه‌ركاميان زياتر له بيست هه‌زار دانه‌ى لێ چاپ كراوه. بۆ ماوه‌ى چه‌ندين ساڵ نووسينگه و ناوه‌ندى فێركارى هه‌بووه. چه‌ندين پيشانگه‌ى له شاره گه‌وره‌كانى ئێران (تاران، ئيسفه‌هان) و له شاره‌كانى بۆكان و بانه-ى ڕۆژهه‌ڵاتى كوردستان و له سلێمانى و هه‌ولێرى باشوورى وڵاتدا كردووه‌ته‌وه. له راهێنانه‌كانيدا گرينگيى به گوڵه‌كانى سرووشت داوه، كارى چڕ و پڕى له سه‌ر سايكۆلۆژيى ڕه‌نگه‌كان كردووه. پيشانگه خنجيلانه‌كه‌ى له هه‌ولێردا پڕه له تابلۆى ناوازه كه هه‌موويان به زێڕ و زيو دروست كراون. منداڵ، په‌پووله، ئه‌سپ و به‌ور و شێر، هه‌ڵۆ و ئاسمان، ده‌ريا و پاپۆڕ، سرووشت و گوڵ و له سه‌رووى هه‌موويانه‌وه ئاڵاى كوردستان، له ناو قاڵب و چوارچێوه‌ى تابلۆكانيدا ده‌دره‌وشێنه‌وه.\nكاتێ به سه‌ر فه‌رشى سوورى به‌رده‌م پيشانگه‌ى (24K GOLD)دا، تێپه‌ڕ ده‌بى، خانمێكى هونه‌رمه‌ند پێشوازيت لێ ده‌كا، كه "په‌نجه‌كانى ده‌ستى دوو هێنده‌ى خۆى ته‌مه‌نيه‌تى"، ئه‌وه گوڵبژێرێكى وته‌كانى خۆيه‌تى و به‌مجۆره‌ش باسى چۆنيه‌تى و چه‌ندايه‌تيى كاره‌كانى و ئاريشه‌كانى خۆى ده‌كا:\n"سه‌ره‌ڕاى ڕێگرى و لۆمه‌كانى خانه‌واده‌كه‌م، هه‌وڵم دا، پيشانگه‌يه‌ك له باشوورى كوردستان بكه‌مه‌وه. ئاگادار نه‌بووم له‌وه‌ى كه له باشوورى كوردستان دووئيداره‌يى هه‌يه. له سلێمانى پيشانگه‌يه‌كم كرده‌وه. به‌ڕێز هێرۆ ئيبراهيم ئه‌حمه‌د زۆر به گه‌رمى پێشوازى لێ كردم. چه‌ند خانميان بۆ هاوكاريم نارد. پيشانگه‌ى يه‌كه‌مم له سلێمانى ساڵى 2006 تايبه‌ت به كارى شێوه‌كارى بوو، به سياقه‌ڵه‌م و له سه‌ر قوماش پۆرترێتى گوڵ و سرووشت و روخسارى سه‌ركرده‌كانى كوردم ئاماده كردبوو. له 40 بواردا كار و به‌رهه‌مى خۆم هێنابوو. وێنه‌ى ڕابه‌رانى كورد، پێشه‌وا قازى و جه‌نابى مسته‌فا بارزانى و كاك ئيدريس و كاك مسعود بارزانى و كاك نێچيرڤان بارزانى و مام جه‌لال تاڵه‌بانى-م زۆر به جوانى نه‌خشاندبوو، ئه‌وان له ديدى منه‌وه سه‌ركرده‌ى جێگه‌ى ڕێز و ته‌قديرن، به‌ڵام به هۆى جياكارى هيچيانم نمايش نه‌كرد. وتم: يان هه‌موويان، يان هيچ كاميان. بڕيار ئه‌وه بوو، واز له‌و به‌شه بێنم. ئه‌وه زۆر دڵگرانى كردم. حه‌سه‌ره‌تى گه‌وره بوو بۆ من، بۆيه هه‌ر ئه‌و كات هيوام خواست، زياتر هه‌وڵى يه‌كڕيزى و يه‌كده‌نگيى كورد بده‌ن و، ئاسه‌وارى دووئيداره‌يى نه‌مێنێ. دياره به هه‌وڵه‌كانى ڕێزداران جه‌نابى كاك مسعود بارزانى و مام جه‌لال تاڵه‌بانى تا ڕادد‌ه‌يه‌كى زۆر بۆ ئه‌و ئامانجه هه‌وڵ درا. له كورد سات ده به‌رنامه‌ى فێركاريم خۆبه‌خشانه پێشكه‌ش كرد. دواتر ويستم پيشانگه‌كه‌م بێنمه هه‌ولێر، ڕێگه‌يان پێ نه‌دام، گوتم، من كارى حزبى ناكه‌م، سياسه‌تيش ناكه‌م، به‌ڵام هه‌موو شاره‌كانى كوردستان لاى من وه‌كو يه‌كن. ته‌نانه‌ت مامۆستا عه‌بدوڵڵا حه‌سه‌ن زاده، سه‌ردانى پيشانگه‌كه‌ى منيان كرد و فه‌رموويان،: ئه‌و كاره‌ى تۆ خه‌باتێكى گه‌وره‌يه، با سياسييش نه‌بێت. له ڕاستيشدا من هيچ حه‌زێكم بۆ كارى سياسى و حزبى نييه. سه‌ره‌ڕاى ڕێگرييه‌كان هاتم بۆ هه‌ولێر. ڕه‌وانشاد كاك فه‌له‌كه‌دين كاكه‌يى كه‌سايه‌تييه‌كى زۆر ڕووناكبير و شاره‌زا له هونه‌ر بوو. زۆر هانى دام و پشتيوانى كردم. دواى نمايشكردنى پيشانگه‌كه‌م له هه‌ولێر، داوام كرد، كۆى كاره‌كانم پێشكه‌ش به سه‌رۆك بارزانى بكرێت. چيدى نه‌مپرسى چيتان لێ كرد، چونكه متمانه‌م به كه‌سايه‌تيى ڕه‌وانشاد كاك فه‌له‌كه‌دين كاكه‌يى بوو، كه‌سێكى زۆر جێى متمانه و ئه‌مانه‌تدار بوون. له به‌رامبه‌ردا فه‌رموويان چيت بۆ بكه‌ين؟ وتم: ته‌نيا به‌ڕێز سه‌رۆكى حكومه‌ت ببينم، كه ئه‌و كات جه‌نابى كاك نێچيرڤان بارزانى سه‌رۆكى حكومه‌ت بوون."\nله وه‌ڵامى ئه‌و پرسياره‌دا كه بۆچى پێداگربووى له سه‌ر ئه‌وه‌ى سه‌رۆكى حكومه‌تى هه‌رێمى كوردستان ببينى؟ زۆر ڕاشكاوانه گوتى: "له ڕاستيدا كوڕه گه‌وره‌كه‌م زۆر سووربوو له‌سه‌ر ئه‌وه‌ى كه ڕێگه‌ى كۆڵبه‌ران، ڕێگه‌يه‌كى پڕ مه‌ترسييه، پێداگرى له‌وه ده‌كرد، كه كار و به‌رهه‌مه‌كانم نه‌هێنمه هه‌رێمى كوردستان، راى وابوو، سه‌رمايه‌يه‌كى وا قه‌به و گه‌وره ده‌خه‌مه ژێر مه‌ترسييه‌وه، له‌به‌ر ئه‌وه‌ى هه‌موو كاره‌كانم بردبووه سه‌ر قاڵبى زێڕ و زيو، تابلۆم هه‌يه 170 له 170 سانتيمه‌تره و ده ده‌يان كيلۆ زێڕ و زيوم تێدا به‌كار هێناوه. به هه‌ر حاڵ له ڕێگه‌ى كۆڵبه‌رانه‌وه به مه‌ينه‌تييه‌كى زۆر به‌رهه‌مه‌كانم هێنايه باشوورى كوردستان، ته‌نيا داواكاريشم ئه‌وه بوو، كه جه‌نابى كاك نێچيرڤان بارزانى ببينم و، وه‌ك كيژى ماڵباتى خۆيان پشتيوانم بن و بمپارێزن. بۆيه زۆر پێداگريم كرد، له سه‌ر ئه‌وه‌ى جه‌نابيان ببينم. "\nله وه‌ڵامى ئه‌و پرسياره‌شدا كه ديداره‌كه‌تان چۆن بووه و چ ئه‌نجامێكى هه‌بووه؟ گوتى: "كه هاتمه باشوورى كوردستان، ده‌ستم به كارى بێوچان كرد. به‌رهه‌مه‌كانم زياتر كرد. زۆرم هه‌وڵ دا، تا له ڕێگه‌ى زيندووياد كاك عيرفان خاوه‌نى هوتێلى چوارچرا، كه چه‌ندين كارم بۆ هۆتێله‌كيان كردبوو، ڕێزى زۆريشى له كاره‌كانم ده‌گرت، توانيم جه‌نابى كاك نێچيرڤان بارزانى ببينم. مه‌به‌ستيشم ئه‌وه بوو كه جگه له‌وه‌ى بمپارێزن، به پشتيوانيى جه‌نابيان ناوه‌ندێكى گه‌وره‌ى فێركارى بۆ خانمان بكه‌مه‌وه، هه‌تا بتوانن خاوه‌ن داهاتى خۆيان بن. فه‌رموويان: پشتيوانيت ده‌كه‌ين، له كاره‌كانت به‌رده‌وام به، ته‌نانه‌ت به (خانمى په‌نجه‌زێڕين و په‌نجه ڕه‌نگين) ناوى هێنام. وتيان: چيت بۆ بكه‌ين؟ وتم: خانووم هه‌يه، ئۆتۆمبێڵم هه‌يه، هيچم پێويست نييه. ته‌نيا پشتيوانيى ئێوه‌ى ڕێزدارم ده‌وێ. دواى ئه‌وه چيدى نه‌متوانى زياره‌تيان بكه‌مه‌وه. له ساڵى 2012 به‌و په‌ڕى نائۆمێدييه‌وه گه‌ڕامه‌وه بۆ زێدى خۆم. ديسان سه‌ره‌ڕاى لۆمه‌كردنم له لايه‌ن خانه‌واده‌ى خۆمه‌وه، ده‌ستم به كارى به‌رده‌وام و شه‌ونخوونى كرد. چه‌ندين به‌رهه‌مى ناوازه‌م دروست كرد. ئێستاش 1050 تابلۆى زێڕم له قه‌واره‌ى جياوازدا دروست كردووه و هێناومه‌ته هه‌ولێر و به‌نيازم ئه‌م پيشانگه‌يه، پيشانگه‌يه‌كى هه‌ميشه‌يى بێ. "\nفه‌رزانه مه‌حموودزاده له كۆتايى ئه‌و ديداره كورته‌دا، هۆكارى به‌كارهێنانى هێماى شانه‌كانى مێش هه‌نگوين له سه‌ر ئاڵاى كوردستان به‌مجۆره ڕوون كرده‌وه: "زۆرم بير له‌وه كرده‌وه كه له تابلۆى ئاڵاى كوردستاندا په‌يامێكم بۆ نه‌ته‌وه‌كه‌م و بۆ هه‌موو جيهانيش هه‌بێ، له چه‌ندين ته‌رحدا ورده‌كاريم كرد، دوابژارم ئه‌وه بوو، له هێماى مێش هه‌نگوين كه‌ڵك وه‌ربگرم، له‌به‌ر ئه‌وه‌ى خانه‌كانى هه‌نگه‌ژاڵه چه‌ند هه‌نده‌سين، هێنده‌ش په‌يامى يه‌كڕيزييان هه‌يه، هێماى ئه‌وه‌يه كه له خانه‌كانى شانه‌ى هه‌نگويندا جێگه‌ى هه‌مووان ده‌بێته‌وه، هێماى پێكه‌وه‌ژيان و كارى پێكه‌وه‌يى و يه‌كڕيزى و يه‌كسانييه. ئه‌وه به‌رهه‌مى ده‌يان رۆژ و شه‌ونخوونييه‌كانمه و خۆشه‌ويستترين تابلۆمه و ده‌مه‌وێ وه‌ك گه‌وره‌ترن به‌رهه‌مى ده‌ستى خۆم به سه‌رۆك بارزانى پێشكه‌ش بكه‌م. هيوادارم ڕۆژێك دابێ، له كيژى خۆيان قبووڵى بفه‌رموون."\nبه خێربێن بۆده نگی کورده کانى نیشته جی ئه مریکا\nبه صدای کوردهاى مقیم آمریکا خوش آمدید


خۆکوشتنی ٢٢ هاووڵاتی کورد لە مانگی ژانویەی ٢٠٢٠ دا\n13:23 - 3 February 2020\nهەنگاو: لە ماوەی ڕۆژانی ڕابردوودا ٧ هاووڵاتی کورد لە شارەکانی ئورمیە، بۆکان، سنە، ئیلام، سەردەشت، مەهاباد و کرماشان کۆتاییان بە ژیانی خۆیان هێناوە. هەروەها لە ماوەی مانگی ژانویە لانیکەم ٢٢ هاووڵاتی کورد کۆتاییان بە ژیانی خۆیان هێناوە.\nبە پێی هەواڵی گەیشتوو بە ڕێکخراوی مافی مرۆڤی هەنگاو ئێوارەی رۆژی هەینی ٤ی رێبەندان(٢٤ی ژانویە) لاوێکی خەڵکی مەهاباد بە ناوی “عەبدووڵڵا خزرپوور” بە هۆکاری ناڕوون خۆی هەڵواسیوە و کۆتایی بە ژیانی خۆی هێناوە.\nلەلایەکی دیکەوە، ڕۆژی شەممە ٥ی رێبەندان تازە بووکێکی خەڵکی سەردەشت بە ناوی “سەیران ئەحمەدزادە” بە هۆی کێشەی خێزانییەوە خۆی هەڵواسیو و کۆتایی بە ژیانی خۆی هێناوە.\nهەمان ڕۆژ ژنێکی خەڵکی کرماشان بە ناوی “چیمەن ڕەحمانی” بە هۆی کێشەی خێزانییەوە لە رێگەی خواردنی حەبی برینجەوە کۆتایی بە ژیانی خۆی هێناوە.\nڕۆژی سێ شەممە ٨ی رێبەندان (٢٨ی ژانویە،) لاوێکی خەڵکی ئاوایی موانای سەر بە ناوچەی تەرگەوەڕی ئورمیە بە ناوی “نادر قەسیمی زادە” بە هۆی کێشەی خێزانییەوە کۆتایی بە ژیانی خۆی هێناوە.\nهەروەها، ڕؤژی چوارشەممە ٩ی ڕیبەندان، هاووڵاتییەکی تەمەن ٣٨ ساڵی خەڵکی سنە بە ناوی “ م . ت” بە هۆی کێشەی ئابووری لە شوێنی کارەکەی خۆی هەڵواسیەوە.\nهەمان ڕۆژ، لاویکی تەمەن ١٩ ساڵی خەڵکی ئیلام بە ناوی “ئومید بەخشی” بە هۆی کێشەی خێزانی لەڕێگای خواردنی حەبی برنجەوە کۆتایی بە ژیانی خۆی هێناوە.\nهەروەها لە ڕێکەوتی ١٠ی ڕێبەندان، لاوێکی خەڵکی بۆکان بە ناوی ”فەردین جەنگی“ کە لە شاری تاران سەرقالی کرێکاری بووە، بە هۆی کێشەی خێزانی خۆی هەڵواسیوە.\nبەپشتبەستن بە ئاماری تۆمارکراو لە ناوەندی ئاماری ڕێکخراوی مافی مرۆڤی هەنگاو، لە ماوەی مانگی ژانویەی ٢٠٢٠ دا، لانیکەم ٢٢ هاووڵاتیی کورد لە شارەکانی کوردستان خۆیان کوشتووە کە ٧ کەسیان ژن و ١٥ کەسیان پیاو بوون.


کاڵ KALL: 09/2009\nیۆنسکۆ، جێی تۆ نییە!\nعەرەب، بەتایبەتی میسرییەکان لە بوارێکی تردا بۆ بەدەستهێنانی پلە و پایەیەکی گرنگی جیهانی، دۆڕاندیان! فاروق حوسنی بۆ سەرۆکی یۆنسکۆ خۆی هەڵبژاردبوو، لەبەر ئەوەی ئەم کەسە بەتەمەن ٧٠سالە، لەماوەی ٢٠ ساڵی پلەی وەزیری خۆیدا بەرگری بەرچاوی لە ڕۆشنبیر و زیندانیان نەکردووە!\nڕاستە دژی پۆشینی موحەجەبەبوون بووە، بەڵام دژی سامی و لایەنگری سوتاندنی کتێبی عبری لەکتێبخانەکانی میسردا بووە! ئەمەیش ناکۆکە لەگەڵ کرانەوە و فرە کەلتووریدا.\nلەم ملانێیەدا ژنێکی سیاسی و پەرلەمانتاری بولگاری بەناوی Irina Bokova ، ٣١ دەنگ بەرانبەر ٢٧ دەنگی فاروق حسني بەدەست هێنا و بردییەوە.\nعەرەبەکان ئەو دۆرانە وا لێکدەدەنەوە کە گوایە لەلایەن ڕۆژئاواوە بەتایبەتی جولەکەکانەوە، موئامەرەیان لێکراوە! ئەو خەرەکە زۆر کۆنە، لە تێکشکاندنەکاندا دووبارەی دەکەنەوە. نایگەڕێننەوە بۆ ئەو ئیستبدادە و دواکوتوویی و هەژاری و ڕێژەی نەخوێندەواری و سانسۆری هزر و بیروڕای ئازاد و ... کە لەناو خودی خۆیان، بڵاوە!\nئەمە لەکاتێکدا محەمەد البرادعي( ١٩٤٢)عەرەبی میسرە، لە دەزگایەکی گرنگی نیونەتەوەیدا کاری دەکرد، هەر چەندە تێبینی ئەوەی لەسەر بوو کە چاوپۆشی لەگەڵ دۆسییەی ئەتۆمی ئێران دەکات، بەڵام هەر لەشوێنی خۆی وەک سەرۆکی ئاژانسی نیونەتەوەیی وزەی ئەتۆم مایەوە.\nئەوە لەبیر دەکەن کە هزری ئەورووپی بەلای ئەوەوەیە ژن دەبێت لەو پلەوپایە گرنگانەدا بێت. هەروەها نایانەوێت بزووتنەوە گەلانی وڵاتانی ئەورووپای ڕۆژهەڵات کە کاروانی بەرەو دیموکراتییان بەڕێخستووە بوەستێت.\nناونیشانی پێگەی فاروق حسني (١٩٣٨): http://www.faroukhosny.com\nناونیشانی پێگەکەیەتی ئیرینا بۆکۆڤا(١٩٥٢): http://www.irinabokova.com\nمعەمەر قەزافی، وەک یاریزانێکی شاز و نامۆ، جارێکی تر بڵندگۆی نەتەوە یەکگرتووەکانی بۆ تیشک خستنە سەر خۆی بەکارهێناو! ئەو وتاری نەداوە بەڵکوو محازەرەی داداوە! ماوەکەی یەک دەمژێر و نیو بووە! ئەوەی جێی سەرنجە داوای ئەوەی کردووە؛\nبۆ ڕێگا نادەن تالبان لەئەفغانستان وەک چۆن فاتیکان لەناو ئیتالیا حوکم بکات! هەروەها لەسێدارەدانی سەدام حسین وا پێشان دەدا کە کەس نازانێت کێ کردوویەتی و سڕێکە قابیلی بە دواداچوونە...!\nوتارەکەی قەزافی هەر هیچ نەبووە، لە چاو ئەوەی کاسترۆی کوبا، کە لەساڵێک لەساڵاندا، چوار کاتژمێر خایاندووە، پشتی ئەمی شکاندووە! دوو وەرگێری بەکارهێناوە لەبەر ئەوەی ماندوو بوون! چوار جار ئاو دەخواتەوە! قەزافی پەیمان، میساقی نەتەوەیەکگرتووەکان دەدڕێت و توڕی دەداتە سەر زەوی!\nدەیەها جار لەپی دەستی بەسەر مێزی تریبیۆنەکەدا داوە! دەیەها جاریش چەمکی عەباکەی لاداوە! لەکۆتاییدا بیری چووە پەرەی نووسراوەکەی لەگەڵ خۆیدا بەرێت! کە خۆشی کردووە بە ئاپارتمانی نەتەوە یەکگرتووەکاندا هەردوو قامکی سەرکەوتنی بەرز کردۆتەوە! پێ دەچێت جگەرەی لێبرابێت بۆیە وای کردووە! ها ها ها...\nئەو داوای دیموکراتی زیاتر لە جیهان دەکات، کەچی دیموکراتی بە میللەتەکەی خۆی نادات! ئەو بۆ چەندەها ساڵ پشتیوانی لە تیرۆز دەکرد، کەچی ئەنجوومەنی ئاسایش بە ئەنجوومەنی تیرۆر دەشبهێنێت! ئەو تاوانبارە بەبێسەروشوێن کردنی یەکێ لەڕابەرانی شیعەی لوبنان بەناوی السيد موسى الصدروە! ٢٠٠٩.٩.٢٥\nهەمان بابەت لە ماڵپەڕی چاوی خەڵک؛دا\nفي سبتمبر 26, 2009 ليست هناك تعليقات:\nفەیلەسوفی فەرەنسی، پاولا ڕیکۆر Paul Ricoeur ( ١٩١٣ - ٢٠٠٥) دەڵێت: دڵنیام ئیسلام لەو قەیرانە دەرباز دەبێت و ڕێگای ڕۆشنگەر، لیبووردەیی و دانان بە ئایینەکانی تردا دەگرێتەبەر، وەک چۆن ئایینی کریستانی زۆر لەمێژە ئەوەی کردووە، دەگاتە ڕافەی ژیرانە بۆ جیهان و دەقەکان.\nلەدوای ١١ی سپتێمبەری ٢٠٠٣ی ئەمەریکاوە، دیدێک چێبووە، باس لە هزری توندی ئیسلام دەکات، تەشبیه کردنی بە ئایینی کریستیانی کە لەسەردەمێکی دیاریکراو، ڕووبەڕووی ڕیفۆرم بۆتەوە، توندیان لێداتەکاندووە و وای لێکراوە لەگەڵ سەردەمدا خۆی بگونجێنێت. ژمارەیەک لە بیرمەندانی ڕۆژئاوا، دیدیان وایە هەمان یاری لەگەڵ ئیسلامیشدا دەگونجێت و دەتوانرێت بکرێت! بەڵام لە شەوڕۆژێکدا ئەوە بەدی نایەت.\nبۆیە خوازیاری ئەوەن کە نەهێڵرێت توندڕەوانی لەمەڕ خۆیان زیاد لەپێویست لەبەرانبەریان بووەستنەوە، چوونکە دەبێتە مایەی کاردانەوە خراپ تەبریر دەدرێتە توندڕەوانی ئیسلامی کە کەم نیین و پشیتوانی شەقامیان هەیە و ئەو پرۆسەیەیی دەستی پێکراوە گەر ڕانەگرێت بێگومان خاو دەبێتەوە.\nئەم دیدە جۆرێک ناڕۆشنی لەخۆدا مەڵاس داوە، بەوەی هێندە هەیە ئیسلام زادگای ناوچەیەکە، مرۆڤ بەدەستی خۆی نییە، تووندڕەو پەروەردە دەکات! ئەم ئایینە لە پسدانیدا بۆ حوکمکردن خولقاوە، مێژوویش ئەوەمان پێدەڵێت، کە هاوڕێی گیانی بەگیانی حوکم بووە، هەرگیز لێی جیانەبۆتەوە!\nئەوە دەبێت لەبەرچاو بگیرێت، بۆ نموونە دیموکراسی لەبەریتانیا و فەرەنسا و ئەڵەمانیا بەهەمان شێوە نییە، تایبەتمەندی هەر یەکەیان دیارە و ئاشکرایە. کەواتە ناکرێت هەمان ئەزموونی ڕیفۆرمی ئەورووپی لەگەڵ ئایینی کریستاندا دەقاودەق بەسەر ئیسلامیشدا تاقی بکرێتەوە، یان بەهەمان ڕێچکەدا بڕوات.\nلەم مەسەلەیەدا قسە لەوەیە، ڕۆژئاوا چی بۆ ڕۆژهەڵاتییەکان بەتایبەتی ئەوانی ڕۆژهەڵاتی ناوەڕاست دەکات و کردووە، بۆ کارێکی گەورەی ڕێفۆرم لە ناوچەکەدا؟ تا ئاگرەکە لەخۆ دوور بخەنەوە؟\nئەو هەنگاوانە چین کە دەبێتە ڕاکێشانی پردی جۆراوجۆر بۆ بەهێز کردنی هزری ڕیفۆرم لەنێو خەڵکی ئاساییدا، بەجۆرێکی تر، کام جۆر پشتیوانی هەیە بۆ ئەو گروپە یان ئەو نوخبە لاوازە شارستان و سکۆلارەی لەناو خودی ئەو کۆمەڵگایانەدا هەیە، خەریکی جووڵەن، و سەرەتەقەیانە، لەدەست ئەو ڕەوشە قەهرئامێزە هاتوونەتە گیان، بەدڵ لەهەوڵی بەدەستهێنانی ئازادی و کرانەوەی زیاتردان...\nفي سبتمبر 16, 2009 ليست هناك تعليقات:\nماڵپەڕی بۆ ڕۆژهەڵات، لە ڕۆژی ٢٠٠٩.٨.١٤ نامەی منداڵێکی کوردی ڕۆژهەڵاتی دانیشتووی فینلاند بڵاوکردۆتەوە، کە ڕووبەڕووی سەرۆکی هەرێمی کوردستان ناسراو بە کوردستانی باشووری کردۆتەوە.\nکاتێک نامەکە، دەنگوسەدای دایەوە، ولەمەسەلەیەکی شەخسی تێپەڕی، کە لە ڕۆژنامەی کوردستان ڕاپۆرتی ژمارە ٦٨٩ی ڕۆژی ٢٠٠٩.٨.٢٤ بڵاوبۆوە. دواتر بەهەوڵی کەسێک کە لە فینلاند، مافی پەنابەری هەیە و کارمەندی دیوانی سەرۆکایەتی هەرێمە، هەر چەند مانگ جارێک بۆ پشوو دێتەوە، نامەکەی گەیاندوویەتە شەخسی م. بارزانی. هەر دوابەداوی ئەوە، پاش ماوەیەک دەقی وەڵامی م. بارزانی لە ماڵپەڕی رۆژنامەی کوردستان ڕاپۆرت و کەناڵەکانی تری ڕاگەیاندندا بڵاوبووە.\nئاشکرایە ئەم نامەیە لەلایەن باوکی مناڵەکەوە نووسراوە، بەر لە بڵاوبوونەوەی ڕاوێژ بەیەکدوو کەسی نزیک کراوە، ئەوان پێیان باش بووە بڵاونەکرێتەوە. باپیرەی منداڵەکە مەلایەکی نزیک مەلامستەفا بارزانی بووە، بەگشتی لەپارتی و بنەماڵەی بارزانی نزیک بوون، وەختی خۆی بارزانییەکان لە شاری شنۆ جێگیر بوون، بەو هۆیەوە جۆرە تێکەڵییەک لەنێوانیاندا دروست بووە، بنەماڵەی بارزانی عادەتیانە، وەک دەڵێن؛ ئەوەی دەنکە جۆیەکی ماڵی مەلا مستەفای خواردبێت، نەوە دەستڕۆیشتووەکانی بانگیان دەکەن، لەماڵی گشتی میللەت چەند قات ئەجریان دادەنەوە!\nتێکستی نامەکە، لەچەند خاڵدا کورت دەکرێتەوە، خانەوادەکە منداڵەکەیان بەخۆشەویستی مەلا مستەفای بارزانەوە ناوناوە، بەڵام دەقاودەق نا، بەحساب ئەو سەرۆکی کوردستان بووە، کە وا نەبووە و نییە، تەنها سەرۆکی پارتەکەی خۆی بووە، بۆ ماوەیەکی دیاری کراو ڕابەرایەتی بزووتنەوەی چەکداری لەدژی ڕژێمی عێراقی عەرەبی کردووە، و سەرئەنجامەکەیشی لەلای هەمووان ئاشکرایە کە بە ئاشبەتاڵ و شکستی گەورە کۆتایی هات! تەنانەت سەرۆکبوونی کورەکەیشی بەهەزار فروفێڵ لەهەڵبژاردنی ئەخیردا بۆ ماوەی چوار ساڵی تر بووە سەرۆکی هەرێمی کوردستان!\nدەورو کاریگەری کەناڵەکانی ڕاگەیاندن بەتایبەتی بیستراو و بینراو، لەسەر تاراوگە نشینەکان، کە لەهەردوو جەژنەکە بوون، بەتایبەتی کوردانی ڕۆژهەڵات و باکورو و ڕۆژئاوا، وەک باشوور نیین، بتوانن بە ئازادی و دوور لە چاوی سانسۆر بگەڕێنەوە بۆ خانەو لانەی خۆیان، خۆ بەستنەوەیان بەو ڕووە میکیاج کراوەی کە دەزگا ڕاگەیاندنەکانی دەسەڵاتی هەرێم پیشانی دەرەوەی دەدەن!\nبۆیە ئەو منداڵە بەبیانووی نەبوونی کەناڵێکی کوردی تایبەت بە خۆیانەوە تا باشتر لێوەی کوردی فێربێت، داوای کردنەوەی کەناڵێکی کردووە. م . بارزانیش دەزانێت کوێی دێشێت بۆیە لە وەڵامی نامەکەیدا خۆی لەکردنەوەی کەناڵەکە دەپارێزێت و بانگهێشتی خانەوادەکەی دەکات بۆ سەردان بۆ لای خۆی. ئەسڵ و پوختەی نامەکە زەرکەفت کراوە بەو دوو خاڵە ئاماژەبۆکراوە، لەپێناو بەدەستهێنانی دەستکەوتی ماددیدا زیاتر هیچ نییە!\nئەو خانەوادە بەڕێزە، دەبوایە ئەوەیان لەبەرچاو بگرتایە کە دوای هەڵبژاردنەکان، تەرازووی هێزەکان گۆڕانکاری گرنگی بەسەرداهاتووە، داوایەکەیان بەرەوڕووی پەرلەمان و حکومەتی هەرێم بکرادایەتەوە، چوونکە ئەوە ئەرکی و دەسەڵاتی ئەو نییە بڕیار لەسەر کردنەوە و نەکردنەوەی کەناڵی تەلەفیزیۆنی تایبەت بەمناڵان بدات! سەرئەنجام ئەو داوایە، وەک بینیمان م . بارزانی بۆ دەستکەوتی حیزبی و شەخسی خۆی بەکاری هێناو، لەڕاگەیاندنە فەرمی و نافەرمییەکانی پارتیدا وروژێنرا!\nکوردی بەئاگا و هوشیاری ئەورووپا نشین، جیاوازییەکەیان لەوەدایە، دیدیان چەق لەسەر بەهێزکردنی حیزب و کەسایەتیەکان نابەستێت کە بەداخەوە بوونەتە بارێکی قورس و عەقەبمانەندەنی بەسەر کۆمەڵگاوە! بەجۆرێکی تر دیدگای دروست ئەوەیە، تا بکرێت دەستیان کورت و کاڵ بکرێتەوە، بێگومان ئەو کات هەنگاوێک بەرەو پێش دەچین و لەبەرچاوی ناوخۆ و دەرەوە جوانتر و گەشاوەتر دەبین!\nنابێت ئەوە لەیاد بکرێت، چەند پارچەیی کوردستان، ڕەوشێکی مێژوو کردە و لەدەسەڵاتی کورد خۆیدا نەبووە، بەتێپەربوونی کات هەر پارچەیە بزووتنەوەی ناڕەزایەتی خۆیان لەکات و شوێنی دیاریکراودا بەڕێخستووە، هەر یەک لەوانەش ڕابەڕایەتی خۆیان خوڵقاندووە، لەلای خەڵکی فڵان پارچە ئیعتباری تایبەتی زیادیان بۆ دروست بووە.\nبۆیە زۆر ئاساییە، هێندەی ئاپۆ لەلای باکوورییەکان خۆشەویستە، نیو هێندە پێشەوا قازی و شێخ مەحمود و دکتۆر قاسملۆ ومەلا مستەفا لەبەرچاو و خۆشەویست نیین! دیارە باشوورییەکان و ڕۆژهەڵاتییەکانیش بەهەمان شێوە ئەوانی خۆیانیان لاخۆشەویست ترە، ئەمە بەو مانایە نایەت ڕقیان لەوانی ئەوان بێتەوە، بەپێچەوانەوە هەموو ئیلهامیان لەیەکتر وەرگرتووە و هاوکاری یەکتریان کردووە، بەچاوی ڕێزەوە تێیان دەڕوانن، بەڵام هەر پارچەیە لە تایبەتمەندی خۆی بەهرەمەندە.\nئیتر جێی سەرسووڕمانە ئەم بنەماڵە فرە بەڕێزە، وێرای ئەوەی مناڵەکەیان کردووە بە سووپەر و قەلغان! لەو قائیدەیە لایانداوە و بەتەنها مەسعود بارزانی بە سەرۆکی کوردستان دەزانن! پشتیان کردۆتە ڕابەرانی خۆیان! هەروەها بەشێکی زۆری خەڵکی ناڕازی هەرێم، وەک بینرا سەرکردە و حیزبەکانیان لە هەڵبژاردنەکاندا دەنگیانپێنەدان و سزایاندان، دەستیان کورتکردنەوە.\nبەڵێ نازانن ئەوانە سەرچاوەی گەندەڵی و داگیرکردنی سەروەت و سامانی گشتی میللەتن! بەڵێ نازانن ڕۆژانە چەند داخوزووخاو دەکەن بەگەوری خەڵکدا، وڵاتەکەیان بۆ خۆیان و دەستەودائیرەیان قورغ کردووە و....زۆری تر. ئاخر بۆ هەر کەسێک کارێکی گران نییە، لایەنی کەم متابەعەی ڕۆژنامە ئەهلی و سەربەخۆکانی تۆڕی نێت بکات، ئەو کات بۆی دەردەکەوێت ئەو هەرێمە شامی شەریف نییە.\nتێبینییەکی پێویست: ڕۆژی هەینی ١١ ی ١٢ ی ٢٠٠٩ لەکاتی ئامادەبوونم لەسیمیناری شاری Hämeenlinna ، باوکی سەرۆکم بینی، باسی لەوەکرد کە بەشێک لەزانیارییەکانم هەڵەیە بەتایبەتی لەسەر باوکی ناوبراو، کەگوایە نزیک بووە لەمەلاستەفاوە. دیارە دواوی لێبووردنم لێکرد، بەداخەوە ئەوانەی بۆ ئەو مەبەستە پەیوەندیم پێوەکردن هەموویان ڕۆژهەڵاتی بوون، هەر ئەو کات هەستم کرد کە کەسانێک هەن حەزیان بەو کەسە نایەت، زیاتر بەخاتری ئەوەی ئەم بەڕێزە سەربەباڵی دی حیزبی دموکراتە!\nهاوکات ئەوەم پێڕاگەیاند مەبەست لەو نووسینە کوردانی ڕژهەڵات بەگشتییە کە هاوکێشە سیاسییەکان لەباشوور گۆڕاوە، ئێوەش دەبێت دیدتان لەو بارەیەوە بگۆڕن. مەبەستی دووهەم پارتی و مەسعود بارزانی بووە.\nبەداخەوە سەرەڕای ئەوە باوکی سەرۆک متەوەهم بوو بەبارزانی، ڕۆمانسییەکی سادەی کوردایەتی بوو لەبەرانبەر ڕەوشی باشوور!\nبڕوانە تێکستی نامەی منداڵەکە.\nهەمان نامە لەماڵپەڕی ڕۆژنامەی کوردستان ڕاپۆرت.\nهەواڵی وەڵامدانەوەی م . بارزانی لە ماڵپەڕی ڕۆژنامەی کوردستان ڕاپۆرت.\nبڕوانە تێکستی نامەکەی م.بارزانی، لە ماڵپەڕی بۆ ڕۆژهەڵات .\nنمایشکردنی وێنە فۆتۆگرافییەکانی ڕۆژنامەنووسێکی فینلاندی لەسەر کەرکووک و ...\nڕۆژی یەکشەممە ٢٠٠٩.٩.١٣ کات ١٤،٠٠ بۆ ١٦،٠٠ لە کتێبخانەی Itäkeskuksen ی شاری هێلسنکی، خانمە ڕۆژنامەنووس و کوردناسی بەناوبانگی فینلاندی و جیهانی Kristiina Koivunen هاوکات مامۆستای کۆمەڵناسی لە زانکۆی سلەیمانی، سیمنیارێک سازکرا.\nبەڕێزی بۆ ماوەی کاتژمێر زیاتر لەسەر ڕەوشی کوردی کوردستانی باشوور ب ەتایبەتی شاری کەرکووک و ناوچە کێشەلەسەرەکان هاتە پەیڤین.\nئەو بەپێی ئەوەی کاری لەباشووری کوردستانە، وێڕای ئەوە خەریکی لێکۆڵینەوەی خۆیەتی، چەقی قورسایی خستۆتە سەر گەرمیان و کەرکووک، بۆ ئەو مەبەستە بەکامێرا فۆتۆگرافییەکەی وێنەی زۆری گرتووە، دانە دانە پێشانی ئامادەبووانی دەدا و لەسەر هەر دانەیەکیان دەوەستا و دەپەیڤی. وێنەکان هی خەڵکانی ئاسایی ناوچە جیاوازەکان بەم شێوەیە بوو:\nژنە عەرەب و تورکمانی ناو شاری کەرکووک، تۆپزاوە ئەو گرتووخانەیەی کە کوردە ئەنفالەکانی تێدا بووە، پۆلیس و سەرباز، ژن و پیاوی گەنجی کورد، یاریگای کەرکووک کە خەڵکە گەڕاوەکەی داڵدەداوە، مناڵی تورکمان بەبەرگی خۆماڵییەوە، شارۆچکەی داقوق و ئاهەنگی کاکەییەکان، وێنەی پەرستگای لالەش و پیاوە ئایینەکانیان، زۆری تر...\nوەک پشوو کەسێک، لەبری دلێر ئبلۆش هۆنراوەیەکی خۆێندەوە، دوابەداوی ئەوە، گروپی مۆسیقا و بەسەرپەرشتی خانمێکی کەمانچەژەن بەناوی Meri-Sofie یەوە، بەزمانی کوردی گۆڕانییەکی شڤانپەروەر و عەلی مەردان و چەندی تری... دا بەگوێی ئامادەبوواندا.\nژمارەیەک لەئامادەبووان بەدەوری خۆیان هاتنە پەیڤین و سوپاسی کار و ماندووبوونیان کرد، وەک ئەرکی نیشتمانی ئامادەی هەموو جۆرە هاوکارییەکیان بۆ دەربری، تا لەکارەکانیدا سەرکەوتووتر بێت.\nئەیوب سووری وەرگێڕ، ئامادەیی خۆی دەربڕی بۆ وەرگێڕانی یەکێک لە کتێبەکانی کریستینا بۆ سەر زمانی کوردی.\nخانمێک لە کەسێکی سەر بە پارتی دیموکراتی کوردستان تووڕە بوو، بەوەی کە کەرکووکیان فرۆشتووە. هەر ئەو کەسە موخاڵەفەتی خۆی لەوە دەربڕی بۆ فڵان کتێبی بکرێت بەتورکی، کریستینا کۆیڤونێن لەوەڵامدا وتی کوردانی باکوور زۆریان کوردی نازانن، بۆیە تورکی پێویستە.\nژمارەیەکی باش لە کوردانی باشوور و رۆژهەڵات و چەند هاوڵاتی فینلاندی ئامادەی بوون.\nکتێبە چاپکراوەکان، هەموو ئەو بابەتانەی کریستینا کۆیڤونێن کە لە ڕۆژنامەکاندا بڵاویکردوونەتەوە لە سەر دوو مێز دانرابوون.\nKristiina Koivunen لەدایکبووی ساڵی ١٩٥٩ یە، دکتۆرای لەزانستە سیاسییەکانداهەیە. لە ساڵی ٢٠٠٦ ەوە چوونە ناو تورکیای لێقەدەغەکراوە. ئەن دامی یەکێتی نووسەرانی فینلاندە. وێرای نووسینی لەزووربەی ڕۆژنامە پڕتیراژ و بەناوبانگەکانی فینلاند، جار جار بۆ گۆڤاری گوڵان و خەباتیش دەنووسێت.\nبۆ زانیاری زیاتر سەردانی بلۆگەکەی ئەو خانمە بکەن: http://kristiinakoivunen.blogspot.com\nهەمان بابەت بەکەمێک دەستکارییەوە لەماڵپەڕی سبەی؛دا\nفي سبتمبر 14, 2009 ليست هناك تعليقات:\nئەمڕۆ شەممە 2009.9.12 هەموو ڕۆژەکە تا 10 ی شەو لەشاری لاهتی وڵاتی فینلاند ڕۆژی هونەر بوو، ناوەندی شار و شوێنە گشتیەکان بە ئەهلی هونەر داگیرکرا بوون، هەر یەکە و گرووپە سەرقاڵی پێشکەشکردنی بەرهەمەکانیان بوون.\nلەبەردەم یانەی بێگانەکاندا کۆبوونەوەی گەورە، لەولاتر هۆڵی نماشکردنی تابلۆ و پۆستەر، دوورتر لەو شوێنە سێرک و ئاهەنگی مۆسیقا و وێنەی فۆتۆگراف و نیگارکێشان و سەمای جۆراوجۆر ، ئیتر هەر سوچێکت بگرتایە هونەر سەروەر و برا گەورە بوو. هونەر بانگی دەکردی و یەخەی دەگرتی، دەیانووت: کاتێکیش بۆ من تەرخان بکە.\nئەوەی جێی سەرنج بوو کورد هیچ جۆرە بەشدرییەکی نەبوو. لە پێشانگای وێنە و پۆستەردا ئیسرائیلی و فارسەکان ئامادەبوونێکی باشیان هەبوو. لەکتێبخانەیەکدا پیانۆژەنێکی بەتەمەن لەگەڵ گروپ گروپی خەڵک پیانۆی لێدەدا و گۆرانییان دەووت. لەشوێنیکدا کە زۆرترین گەنجی لێکۆدەبێتەوە، حەوز و فوارەیەک هەبوو، لەجیاتی ئاو هەڵبدات، کەفە تایت دەهاتەدەرەوە و گەنجان یاریان تێدا دەکرد.\nئەم ڕۆژی هونەرە، هەر شارەی بەجیا کاتێکی بۆ تەرخان کردووە. مەبەست لە کەرنەڤاڵێکی وا وێڕای ڕێزلێنان لە هونەر بەگشتی، هاوکات بۆ هەموو ئەو کەسانەیە کە تازە دەستیانداوەتە هونەر یان هەموو ئەوانەی بەهەر هۆیەکەوە بێت ناتوانن هونەرەکەیان بنوێنن و نمایش بکەن.\nفي سبتمبر 13, 2009 ليست هناك تعليقات:\nفي سبتمبر 08, 2009 ليست هناك تعليقات:


کاردانەوەی هەندێک لە وڵاتان بەرامبەر بە هێڕشی موشەکی بۆ سەر سوریا\nلە فەڕانسە، ئێمانۆئێل مەکرۆن، سەرۆک کۆماری ئەو وڵاتە لە لێدوانێک دا دەڵیت فەڕانسە و لایەنەکانی لە هەوڵدان بۆ سزادانی حکومەتی ئەسەد بەشداریان هەیە. سەرۆک وەزیری بەریتانیا، تێریسا مەی، بەیانی شەمە بە کاتی لەندەن لە لێدوانێک دا گوتی ڕێگای هێرشەکانی ورد و پێوانەکراو بۆ سەر ئامانجەکانی کیمیایی لە سوریای بە هێزەکانی بەریتانیا داوە.\nئەو خانمە گوتی ئەو کاردانەوەیە " دەستتێوەردان لە شەرێکی نیوخۆ نێە؛ گۆڕانی رژیم نیە." ئەو گوتویەتی "ئەو کردارە لەشکرییە، هێرشێکی سنووردار و جێگای مەبەستە کە گرژی لە ناوچەکەدا پەڕە پێنادات و هەر کارێکی بکرێت ئەنجامی دەدات بۆ ئەوەی پێشی کوژرانی خەڵکی مەدەنی بگرێت." هەروەها گوتیشی بۆ مەسەلەی سوریە بژارەی بێجگە لە لەشکری لە گۆڕێدا نەبوو.\nلە تورکیا، ڕەجەب تەیپ ئەردۆغان پێشوازی لە کرداری لەشکری بۆ سەر ئەسەد کرد و گوتی هێرشەکانی هەوایی بەیانی شەمە بە کاتی سوریا، هەڵگری پەیامێک بۆ سەرۆک کۆماری سوریا بوو کە "کوشتاری بە کۆمەڵ لە سوریا دا بێ وەڵام نامێننەوە."\nشینزۆ ئابە سەرۆک وەزیری ژاپۆن پشتیوانی لە کرداری لەشکری سێ وڵات بۆ سەر حکومەتی سوریا کرد. ئوستڕالیا، هاوپەیمانی ئەمەریکاش بە گوتەی وەزیری بەرگری لە ئەو کردارە لەشکرییەی پشتیوانی کرد.\nدانۆلد تاسک، بەرپرسی شوڕای یەکیەتی ئەرووپا لە تویتری خۆی نووسی کە رووسیا، ئێران و سوریا ناتوانن کارەساتی مرۆڤایەتی لە سوریە دا بە بێ دانی بەهایە درێژە پێبدەن.\nینس شتۆڵتنبێرگ، سکرتێری گشتی پەیمانی لەشکری ناتۆ، ئۆمێدەواری دەبڕی کە کرداری لەشکری سێ وڵاتی ئەندامی ئەو پەیمانە کارێکی وابکات چەکەکانی کیمیایی لە سوریا بە تەواوی لە ناوبچن.\nوەزیرانی بەرگری ئاڵمان و ئیتالیاش گوتویانە کە لە ئامانج بۆ لە ناوبردنی دامەزراوەکانی چەکی کیمیایی بەشار ئەسەد پشتیوانی دەکەن.\nجاستن گرۆدۆ، سەرۆک وەزیری کاناداش پشتیوانی لە کرداری لەشکری بۆ سەر ناوەندی کیمیایی سوریا کرد.\nبەڵام کاناڵی سێ ئێن ئێن بە گوتەی باڵیۆزی روسیا لە ئەمەریکا ڕاپۆرتی کرد کە ئەو سەبارەت بە "سەرئەنجامەکانی" هێرش هوشداری داوە. باڵێۆزخانەی روسیا لە ئەمەریکا وێرای بڵاوکردنەوەی لێدوانێک کە ماویەکی کورت پێش هێرشەکە نووسرا بوو دەڵێت واشنگتن، لەندەن و پاریس بەرپرسیاری سەرئەنجامەکانی هێرش بۆ سەر سوریان.\nئاژانسی ڕۆیتێرز بە گوتەی ئافیسی سەرۆکایەتی سوریا، رۆژی شەمە ڕاپۆرتی کرد کە ناوبراو لە وتووێژی لە گەڵ حەسەن روحانی، گوتویەتی کە ورەی سوریا "بۆ خەبات لە پێناو نەمانی تێرۆریسم لە هەر بستێکی" خاکەکەی پەرەی سەندوە.


تورکیا ماڵئاوایی لە دیموکراسیەت دەکات!\nپێنج شەممە, 12 تشرینی دووەم 2015 22:41\nلە هۆڵەندییەوە: رێکەوت ئیسماعیل ئیبراهیم\nلە رێگای بڵاوکردنەوەی ترس و تۆقاندن، سەرۆک کۆماری تورکیا، دیموکراسیەتی لە وڵاتەکەی خۆیدا زیندەبەچاڵ کرد، ئەردۆگان وەک دیکتاتۆرێکی کلاسیک رەفتار دەکات و دەخوازێت هەموو دەسەڵاتەکان بخاتە ژێر چنگی خۆیەوە.\nلە راستیدا دەبێت من ئەوە بنوسم کە ( خەڵکی تورکیا قسەی خۆیان کرد) بەڵام ئەگەر ئەوە بنوسم هەڵە دەکەم، چونکە هەڵبژاردنی گشتی لە تورکیا زۆر کارەساتبارانە بەڕێوەچوو، خەڵکی تورکیا لەژێربارودۆخێکی ناهەمواردا قسەی خۆیان کرد و لەخشتەبران. حزبەکەی سەرۆک کۆمار هەڵبژاردنەکانی بردەوە، ئەمە خوێندنەوەی رەسمی روداوەکەیە، بەڵام لە راستیدا ئەمە خوێندنەوەیەکی دیکە هەڵدەگرێت ئەویش ئەوەیە ( تورکیا ماڵئاوایی لە دیموکراسی کرد).\nپارتەکەی ئەردۆگان سیازدە ساڵە لەسەر دەسەڵاتە، سەرۆک کۆمار دەیەوێت خۆیی و پارتەکەی بۆ هەتا هەتایە لەسەر دەسەڵات بمێننەوە، ئەمە لانی کەم ئامانج و هەوڵەکانی ئەردۆگان بووە لەم ساڵانەی رابووردوودا. بۆ ئەوەی بەردەوام لە دەسەڵاتیشدا بمێنیتەوە دەبێت دەسەڵات وەکو سەنگەرو مەترێز بگرێت و دەستبەرداری نەبیت، ئەوەش ئاشکرایە کە رژێمێکی سەرکوتکار، دەبێت کەسێکی سەرکوتکار بەڕێوەی بەرێت. لەو جۆرە رژێمەدا، دەسەڵات لەگەڵ گروپ و خەڵکانی دیکەدا دابەش ناکرێت، تاقمێکی بچوکی دەسەڵاتدار دەتوانن لەرێگای بەکارهێنانی نایاسایی هێزو دەسەڵاتەوە دەست بەسەر سیستەم وحوکمڕانیدا بگرن.\nهەڵبژاردن لە تورکیا بایەخێکی کەم و دیاریکراوی هەیە، هەر ئەوەندەی ئەردۆگان نیازەکانی خۆی بەدەستهێنا، ئیتر هیچ واتای راستەقینە بۆ هەڵبژاردنەکان نامێنێتەوە، دیکتاتۆری سەدەی بیست و یەکەم ئیتر پشت ئەستور بە دەرەنجامەکانی هەڵبژاردن رەفتار دەکات. لە راستیدا ئەردۆگان لە رێگای بۆمبی خۆکوژەکانەوە دیموکراسیەتی لە تورکیادا تیرۆر کرد. ئەنجامدانی هەڵبژاردن بەبێ بوونی میدیای ئازاد وەکو ئەوەیە کە پرۆسەیەکی هاوسەرگیری بەبێ قایل بوونی لایەنێکی پرۆسەکەو بە زۆرداری ئەنجام بدرێت. ئەردۆگان تیرۆری دەوڵەتی لە دژی رۆژنامەنوسان پەیڕەو کرد، لە کاتی بانگەشەی هەڵبژاردندا میدیاکان کپ و بێدەنگ کرابوون، کەسێک نەیدەوێرا بڵی لەل، لە بارودۆخێکی ئاوادا بوو کە خەڵکی تورکیا برانە بەردەم سەندوقی دەنگدان. بۆ جێبەجێکردنی ئەم جۆرە لە تیرۆری دەوڵەت، پێشتر زەمینەسازی رێکخرابوو، داعش هێرشێکی خۆکوژی کردە سەر کۆبوونەوەی کوردەکان و خەڵتانی خوێنی کرد، ئەردۆگان ئەم هێرشەی کردە پاساو بۆ راگەیاندنی جەنگ لە دژی کورد. بەمجۆرە لە جیاتی ئەوەی بکوژەکان (داعش) هێرشبکرێتە سەریان و سزابدرێن قوربانیەکان ( کورد) هێرشیان کرایە سەرو بۆمباران کران!\nدواتر لە شاری ئەنکەرە هێرشێکی دیکەی خوێناویتر ئەنجامدرا، ئەم هێرشە بەهەمان شێوە بوو، دیسانەوە کۆبوونەوەی کوردەکانی کردە ئامانج. ئێمە جارێ نازانین کێ ئەم کارەی ئەنجامداوە، بەڵام حکومەت راستەوخۆ دەیان کوردی دەستگیر کرد، وەک ئەوەی کە کوردەکان خۆیان هێرشی خۆکوژیان کردبێتە سەر خۆیان! بەمجۆرە تورکیا خرایە ناو رەوشێکی هەستیارو مەترسی ئاشوب و جەنگی ناوخۆ کرابە ئەگەرێکی بەهێز و واقعێک. بۆ ئەوەی رێگاش لە رۆژنامەو میدیای ئازاد بگرن کە ئەو رەوشە تاوتوێ بکەن و پەردەی لەسەر هەڵماڵن، دەیان رۆژنامەنوس و میدیا کار دەستگیرکران و چەندان کەنالی راگەیاندنیش داخران، بەمجۆرە نیوەی گەلی تورکیا لە ژیر بارودۆخی دڵەڕاوکەو ترس لە جەنگ و شەڕی ناوخۆ ناچارکران دەنگ بە ئاک پارتی بدەن. دیکتاتۆرەکەی تورکیا ئەردۆغان دەنگدەرانی خستە نێوان تەنها دوو ئەگەرەوە: ئەگەر دەنگی خۆتان بەمن نەدەن ئاگر هەموو تورکیا دەسوتێنیت. بەمجۆرە خەڵکی تورکیا ئارەزوومەندانە و بە ناچاری دەنگیان بە دکتاتۆر بەخشی. رێکخراوی ئاسایش و هاوکاری ئەوروپا کە بە (OVSE) ناسراوە، رەخنەی توندی لە تورکیا گرتووە، سەبارەت بەو رەوشەی کە بەر لە هەڵبژاردن دروستی کردبوو. ئەگەر بارودۆخەکە لە تورکیادا بەو جۆرە بەردەوام بێت ئەوە بێگومان ئەردۆگان سیستەمی وڵات دەگۆڕێت و لە هەڵبژاردنی داهاتووشدا زۆرینەی دەنگ بە زۆر دەباتەوە.\nلێرەدا ئاماژەیەکی مەترسیدار هەیە، ئیسلامیەکان دیموکراسیەت تەنها بۆ یەکجار بەکار دێنن، بۆ دەسەڵات بەدەستەوە گرتن و هیچی تر، ئەم وڵاتە دراوسێیەی ئەوروپا کەوتۆتە بن دەستی حکومەتێکی ئیسلامی فێڵ باز. مایەی گاڵتەجاڕیە کە ئەوروپا ئەرکی پاراستنی سنورەکانی خۆی بە دوژمنەکانی خۆی بسپێرێت، بۆیە دەبێت سیاسەتی تورکیا لەمەڕ ئەوروپا چارەسەر بکرێت بەر لەوەی کات درەنگ بێت و کار لە کار بترازێت. یەکێتی ئەورپا دەبێت چی دیکە تورکیا وەک هاوبەش و شەریک تەماشا نەکەن، دەبێت ئەندامێتی تورکیا لە پەیمانی ناتۆ دیسانەوە تەماشا بکرێتەوە. ئەگەر ئەردۆگان لەسەر ئەو رەفتارانەی سزا نەدرێت دواتریش بەرامبەر بە ئەوروپا هەمجیانە رەفتار دەکات.\nئەم وتارەم لە گۆڤاری (elsevier) وەرگرتووە، لە نوسینی نوسەری هۆڵەندی ئەفشین ئالیان.


دەی دیسەمبەر رۆژی جیهانی مافی مرۆڤ/ دۆخی نالەباری مافی مرۆڤ لە رۆژهەڵاتی کوردستان - كۆمه‌ڵه‌ی مافی مرۆڤی کوردستان\nجاڕنامەی نێونەیەوەیی مافی مرۆڤ رادەگەیەنێت کە هەموو مرۆڤەکان دەبێت خاوەنی مافگەلێگ وەک ئازادی و یەکسانی مرۆڤەکان بە هەر چەشنە رەنگ و نەتەوەیەک، یەکسانی رەگەزی مافی ئازادی بیرکردنەوە، مافی ئازادی رادەربڕین، مافی هەڵبژاردنی ئایین بن. هەروەها ئەم جاڕنامەیە قەدەغەی ئەشکەنجە، نەمانی بەکۆیلە گرتنی کردوە.\nحکومەتی ئێران لە ساڵی لە ساڵی 2648ی کوردیەوە ئەم جاڕنامەیەی وەرگرتوە و دانی پێدا ناوە؛ حکوومەتی ئەوکاتەی ئێران لە مانگی گوڵانی 2375 ئەم جاڕنامەیەی خستە بەردەم پارلەمان و بەم شێوەیە پێگەی یاسایی پێ بەخشی و خۆی لەوبارەوە بە ئەرکدار ناساند.\nپاش تێپەڕینی چەندین دەیە لە واژوی ئەم جاڕنامەیە، شارۆمەندانی نیشتەجێ لە جوگرافیای سیاسی ئێستای ئێران و بە تایبەت شارۆمەندانی رۆژهەڵاتی کوردستان لەلایەن حکوومەتی ئێرانەوە بە شێوەی سیستەمی و بەردەوام مافیان لە ژێر پێ دەنرێت.\nلەسەرەتای ساڵی 2020ی زاینیەوە تا ئێستا 38 شارۆمەند لە رۆژهەڵاتی کوردستان لە بەندیخانەکانی ئێران لەسێدارە دراون.\nلەسەرەتای ئەمساڵەوە تا ئێستا 424 چالاکی سیاسی، ژینگەیی، ئاینی، کلتووری و کرێکاری لەلایەن هێزە ئەمنیەتییەکانەوە دەستبەسەر کراون. بە هۆی بێ پیشەیی و نەبونی پارستنی پیشەیی و روو خستن لە پیشەی کۆڵبەری 177 دیاردەی پێشێلکاری مافی کۆڵبەران « کوشتن، بریندار کردن، گیان لەدەستدان بە هۆی هەلومەرجی کاریەوە و …» بەدی کراوە.\nنزیک لە 71 شارۆمەندی کورد بە هۆی نەبوونی یاسای بەرگری لە ژنان بە شێوەی خۆکوژی کۆتاییان بە ژیانیان هێناوە و ژیانیان لەدەست داوە.\nدەیان دیاردەی پێشێلکاری مافی شارۆمەندانی کورد لە بەندیخانەکان بەدی کراوە، شایانی باسە کە ئەمساڵ هەوڵەکانی حکوومەتی ئێران بۆ هەڵکشاندنی زەخت بۆ نەتەوەکانی ژێر دەسەڵات و هەڵاوردەیی چەند قات بوەتەوە.\nلە راگەیاندنە فەرمیەکان و لە زاری پیاوانی حکوومەت بێڕێزی و شکاندنەوەیی نەتەوەگەلی کورد، بەلوچ و عەرەب و … بەدی دەکرێت.\nمافی پەروەردە و زمانی دایکی، مافی بەشدار بوون لە بەڕێوەبەری و سەرکردایەتی وڵات، خۆبەڕێوە بەری و مافی هەڵبژاردنی چارەنووسیان لەلایەن سیستەمی داپڵۆسێنەری لەسەرکار واتە کۆماری ئیسلامی ئێران بە چڕی لەژێر پێ دەنرێت.\nرێکخراوەی نەتەوە یەکگرتوەکان ئەمساڵیش بۆ جارێکیتر حکوومەتی ئێرانی بە هۆی پێشێلکاری بەرچاوی مافی مرۆڤ بە تاوانبار ناسی و چالاکی وەفدی تایبەتی رێکخراوەی نەتەوە یەکگرتوەکان لەسەر ئێرانی درێژ کردەوە.\nکۆمەڵەی مافی مرۆڤی کوردستان وەک ناوەندێکی پێشڕەو لە پارێزگاری لە مافی مرۆڤایەتی هەموو چینەکانی کۆمەڵگا، سەرەڕای رێزنان رۆژی نێونەتەوەیی مافی مرۆڤ و سەرەڕای پیرۆزبایی کردن لە هەموو چالاکان و تێکۆشەرانی ئەم گۆڕەپانە و هەموو بەندکراوانی سیاسی و خەساربەرکەوتوانی پێشێلکاری مافی مرۆڤ و بنەماڵەکانیان، بۆ جارێکیتر لەم رۆژەدا داوا لە رێکخراوگەل و ناوەندە نێونەتەوەییەکانی پارێزەری مافی مرۆڤ و هەموو وڵاتانی دێموکرات دەکەین کە کۆماری ئیسلامئ ئێران بە سەختی بخەنە ژێر گوشار تا ئەم جاڕنامەیە و ئەم دەستکەوتە گرنگە شارستانیەتەی مرۆڤ بە چاوی رێزەوە لێبڕوانن و بە بەڕێوەبردنی بنەڕەت و بەشەکانی، رێز لە مافی مرۆڤایەتی هەموو نەتەوەکان و ئایین و تاکێک بگرێت و ئەم جاڕنامەیە بەڕێوە ببات.\n← حەوت هاووڵاتی لە شاری بانە دەستبەسەر و بێ سەروشوێن کران\nخۆپیشاندانه‌كان هه‌رێمی كوردستان تووندوتیژی لێكه‌وته‌وه →


فراکسیۆنەکانی گۆڕان لە کوڕەکانی نەوشیروان هەڵگەڕاونەتەوە؟ - پرس میدیا\nHome ڕاپۆرت سلێمانی سڵایدشۆو گرنگ هەواڵ فراکسیۆنەکانی گۆڕان لە کوڕەکانی نەوشیروان هەڵگەڕاونەتەوە؟\nفراکسیۆنەکانی گۆڕان لە کوڕەکانی نەوشیروان هەڵگەڕاونەتەوە؟\nپرس میدیا 8/29/2020 12:16:00 pm ڕاپۆرت, سلێمانی, سڵایدشۆو, گرنگ, هەواڵ,\nپرس میدیا - تایبەت\nهەردوو فراکسیۆنی گۆڕان لە پەرلەمانی عێراق و هەرێمی کوردستان، دژی سیاسەتی کارکردنی بزوتنەوەکە وەستاونەتەوە و بە نیازن دەست لە بزوتنەوەی گۆڕان بکێشنەوە ئەوەش بەهۆی ئەو بارودۆخە خراپەی حکوومەت تێیدایە و بزوتنەوەکەش بێدەنگی لێکردووە.\nسەرەتای ئەم هەفتەیە عەلی حەمەساڵح دەستی لە پۆستی سەرۆكی فراسیۆنی گۆڕان لە پەرلەمانی كوردستان‌و ئەندامی جڤاتی نیشتمانی بزوتنەوەی گۆڕان كێشاوەتەوە، ئەوەش بەهۆی ئەو فشارە زۆرەی لە لایەن رێكخەرو خانەی راپەڕاندن بووە لەسەر کێشانەوەی ئیمزاكەی بۆ بانگهێشتكردنی مەسرور بارزانی بۆ پەرلەمان.\nدەستلەکارکێشانەوەی عەلی حەساڵح بەدوای بەیاننامەکەی فراکسیۆنی گۆڕان لە پەرلەمانی عێراقدا هات کە داوای کردبوو بزوتنەوەکە لە حکوومەتی هەرێم بکشێتەوە ئەوەش بەهۆی بێ ئومێد بوون لە ئەنجامدانی چاکسازی و بەردەوامی گەندەڵی و دزی کردن لە داهاتی گشتی و خاڵە سنوورییەکان.\nدۆخی ئێستای گۆڕان\nبزوتنەوەی گۆڕان ئێستا بە دۆخێکی سەختدا تێپەڕدەبێت کە لە رابردووی بزوتنەوەکەدا هاوشێوەی نەبووە، بە جۆرێک هەردوو فراکسیۆنی بزوتنەوەکە لە پەرلەمانی عێراق و هەرێمی کوردستان هەڕەشەی دەستلەکارکێشانەوەیان لە بزوتنەوەکە کردووە.\nفراکسیۆنی گۆڕان لە پەرلەمانی عێراق لە پێنج ئەندام پێکهاتووە، هەموو ئەندامەکان کۆدەنگن لەسەر ئەوەی پێویستە حزبەکەیان لە حکوومەتی هەرێم بکشێتەوە و ئەوان پێیان وایە ئەو ئامانجانەی بزوتنەوەکە بۆی بەشداری لە کابینەی نۆیەم کرد بەدەستنەهاتوون.\nسەرچاوەیەکی ئاگادار لە دۆخی ناوخۆی گۆڕان بە پرس میدیای وت، زیاتر لە مانگێکە فراکسیۆنی گۆڕان بە فیعلی خۆیان لە بزوتنەوەکە پچڕاندووە و سەربەخۆیانە کار دەکەن، ئەو بەیاننامەیەش بڵاویان کردەوە ئامانجی ئەوە بوو ناراستەوخۆ سەربەخۆ بوونی خۆیان رابگەینن.\nسەرچاوەکە باسی لەوەشکرد بەشێکی زۆر لە ئەندامانی جڤاتی گشتی لەگەڵ داواکارییەکانی فراکسیۆنی بەغدان بەڵام لە ترسی دوور خستنەوەیان بێدەنگی لێ دەکەن.\nدەنگە نارزاییەکانی ناو گۆڕان دوور دەخرێنەوە\nلە دوای مردنی نەوشیروان مستەفا و گرتنە دەسەڵاتی کوڕەکانی (چیا و نما) ژمارەیەکی بەرچاو لە ئەندامانی بزوتنەوەی گۆڕان دەستیان لە کارکێشاوەتەوە، لەگەڵ ئەوەشدا بەشێکی بەرچاو لە لایەن بزوتنەوەکەوە دوور خراونەتەوە.\nئەوانەی لە بزوتنەوەکە دوور دەخرێنەوە زیاتر ئەو کەسانەن کە لەگەڵ سیاسەتەکانی بزوتنەوەکەدا نین بڕوایان وایە نابێت لەگەڵ پارتی دیموکرات دەست تێکەڵ بکەن.\nهەروەها رەخنەی جدیان لە ئەدای کاری بزوتنەوەکە هەیە، دیارترین ئەو کەسانەی کە پێشتر لە لایەن خانەی ڕاپەڕندنی بزوتنەوەکەوە دوور خرایەوە، عەبدورەزاق شەریف ئەندامی پێشووی جڤاتی نیشتیمانی بزوتنەوەی گۆڕان بوو کە بەهۆی رەخنەکانی لە ئەدای کاری بزوتنەوەکە دوور خرایەوە.\nعەبدورەزاق شەریف بە پرس میدیای وت، بزوتنەوەی گۆڕان لە تەواوی ئەو پرەنسیپانەی بزوتنەوەکەی لەسەر دامەزرابوو پاشگەز بووەتەوە ئێستا بووەتە حیزبێکی بنەماڵەیی و خەریکی پارەپەیداکردنە.\nهەروەها وتی بەهۆی خراپی ئەدای کاری گۆڕانەوە لە هەڵبژاردنەکانی داهاتوودا ئەو چەند کورسیەی ماویانە ئەوانەش لەدەست دەدەن.\nبزوتنەوەی گۆڕان بەهۆی نزیکبوونەوەی لە پارتی دیموکرات رووبەڕووی شەپۆلێکی فراوانی رەخنەی لایەنگرانی بوویەوە بە جۆرێک ژمارەیەکی زۆر کادری ئەو حزبە بە شێوەی گروپ و تاک دەستیان لەکارکێشایەوە، هەر ئەوەش وایکرد ژمارەی کورسییەکانی بزوتنەوەکە لە ٢٥ کورسییەوە بۆ ١٢ کورسی دابەزن.\nبۆچی سەرۆکی فراکسیۆنی پەرلەمان دەستی لە کارکێشایەوە؟\nئەندامانی فراکسیۆنی گۆڕان لە پەرلەمانی کوردستان خۆیان لەوە دەبوێرن لەسەر ئەو پرسە قسە بۆ میدیاکان بکەن، پرس میدیا قسەی لەگەڵ ژمارەیەک لە ئەندامانی فراکسیۆنەکە کرد ئامادەنەبوون لەوبارەوە قسەیان هەبێت.\nبەپێی زانیارییەکان ماوەی زیاتر لە شەش مانگە بەشێک لە ئەندامانی فراکسیۆنی پەرلەمان نارازین لە ئەدای حکوومەت چەند جارێک خانەی ڕاپەڕاندن و هەردوو کوڕەکەی نەوشیروان مستەفایان لەو بابەتە ئاگادار کردووەتەوە بەڵام گوێیان لێ نەگیراوە.\nهەر ئەوەش وایکردووە رەخنەکانیان دژی حکوومەت و پڕۆسەی چاکسازی لە میدیاکانەوە توندتر بکەنەوە، لەسەر ئەدای پەرلەمانتارەکانی گۆڕان چەند جارێک پارتی بە کەناڵی جیاواز گلەیی لە بزوتنەوەی گۆڕان کردووە.\nسەرچاوەکەی پرس میدیا وتی پرسی بانگهێشتکردنی سەرۆکی حکوومەت و جێگرەکەی و وەزیری دارایی بۆ پەرلەمان کێشەکانی فراکسیۆنەکەی تەقاندەوە، بە جۆرێک فشارێکی زۆر لەسەر عەلی حەمەساڵح سەرۆکی فراکسیۆنەکە دروستکراوە تا واژووەکەی لەسەر بانگهێشتکردنی سەرۆکی حکوومەت بۆ پەرلەمان بکشێنێتەوە بەڵام ئەو داواکارییە لەلایەن عەلی حەمەساڵحەوە رەتکراوەتەوە.\nبەپێی زانیارییەکانی سەرچاوەکەی پرس کوڕەکانی نەوشیروان و رێکخەری گشتی بە عەلی حەمەساڵحیان وتووە پۆستی سەرۆکی فراکسیۆن، گوزارشت لە سیاسەتی بزوتنەوەکە دەکات نابێت بێ پرسی خانەی راپەڕاندن بڕیارێکی لەو شێوەیە بدات، بۆیە لەسەر ئەم وتانە عەلی حەمەساڵح دەستی لە کار کێشاوەتەوە.\nبە وتەی ئەو سەرچاوەیە لە ناو ئەندامانی پەرلەمانی بزوتنەوە ٣-٤ ئەندامی فراکسیۆنی گۆڕان لەگەڵ خانەی راپەڕاندن و ئەوانی تریان لە گروپی نارازرییەکانن داوای کشانەوەی بزوتنەوەکە لە حکوومەت دەکەن.\nبزوتنەوەی گۆڕان و خاڵە سنوورییەکان\nئەو سەرچاوەیەی پرس میدیا لە ناو جڤاتی گشتی وتی، بەشێکی زۆری ئەو رەخنانەی لە لایەن پارتی و یەکێتییەوە لە گۆڕان گیراون ئەوەیە کە پەرلەمانتارەکانی زۆرترین فشاریان لەسەر پرسی دەروازە سنوورییەکان دروستکردووە لە کاتێکدا گۆڕان خۆشێ بەشێکە لەو پڕۆسەیە.\nبە تایبەت لە مەرزی کێلێی سەر بە پارێزگای هەڵەبجە ئەو کۆمپانیایەی ئیدارەی مەرزەکە دەکات سەر بە بزوتنەوەی گۆڕان و بە دیارییکراوی سەر بە کوڕەکانی نەوشیروان مستەفایە، پێشتریش لەسەر خراپ ئیدارەدانی مەرزەکە لە لایەن شۆفێرانەی مەرزەکەوە هێرشکرایە سەر ئۆفیسی کۆمپانیاکە.\nهەرچەندە ئەمڕۆ شەممە ٢٩ی ئاب بزوتنەوەی گۆڕان لە راگەیەندراوێکدا بە فەرمی رەتی کردەوە هیچ کۆمپانیایەکی هەبێت بۆ ئیدارەدان و بەڕێوەبردنی مەرزکان.\nتاگەکان # ڕاپۆرت # سلێمانی # سڵایدشۆو # گرنگ # هەواڵ\nBy پرس میدیا at 8/29/2020 12:16:00 pm\nLabels: ڕاپۆرت, سلێمانی, سڵایدشۆو, گرنگ, هەواڵ\nڕاپۆرت سلێمانی سڵایدشۆو گرنگ هەواڵ


چالاکانی مەدەنی ورمێ و تەورێز بانگهێشتی ئیدارەی ئیتلاعات کران\n٢١ ئوت ٢٠١٩ - ٣٠ گەلاوێژ ١٣٩٨ - ١١:٥٦ تاران\n١٣٩٨/٠١/٢٤ - ١٣-٠٤-٢٠١٩ - ١١:١٨ تاران ١٩٣ قه‌باره‌ی فۆنت:\nئاژانسی کوردپا: ژمارەیەک لە چالاکانی مەدەنیی لە شارەکانی ورمێ و تەورێز، بەتەمای دانانی کەمپەینێک بۆ کۆکردنەوەی یارمەتیی بە سێڵاولێدراوانی شاری ئەهواز بوون کە لە لایەن ستادی خەبەری وەزارەتی ئیتلاعاتەوە، بانگهێشت کراون.\nلە چەند ڕۆژی ڕابردوودا، ژمارەیەک لە چالاکانی مەدەنی لە شارەکانی ورمێ و تەورێز، بە مەبەستی وەرێخستنی کەمپەینێک بۆ کۆکردنەوەی یارمەتی بە سێڵاولێدراوانی ئەهواز، لەگەڵ پێشگیری هێزە ئینتزامییەکان، بەرەڕوو بوونەتەوە و داوایان لێکراوە کە سەردانی پارێزگا و خاچی سوور بکەن.\nسەرەڕای سەردانی چالاکانی مەدەنی ئەو دوو شارە بۆ ناوەندە ئاماژەپێکراوەکان، بەرپرسانی حکوومەتی بە بیانووی ئەوەیکە تەنیا خووزستان نییە تووشی ڕووداوی سێڵاو بووە، بەڵکوو شارەکانی دیکی ئێرانیش هەمان کێشەیان، هەیە، پێشیان لە وەرێخستنی ئەو کەمپەینە گرت.\nبەرپرسانی حکوومەتی بە چالاکانی مەدەنی شارەکانی ورمێ و تەورێزیان وتووە ئەم کارەی ئێوە، نایاسایی و کێشەخوڵقێنە و بەرپرسانی وڵات خۆیان خەریکی گەیاندنی یارمەتی بە سێڵاولێدراوەکانن.\nهەر لەو پەیوەندییەدا، لە ڕۆژانی ١٨ و ١٩ خاکەلێوە، ئیدارەی ئیتلاعاتی شارەکانی بۆکان، مەهاباد و شنۆ، بەڕێوەبەرانی کەمپەینی "زاگرۆس چەوەڕێمانە"ی بانگهێشت و لێپرسینەوەی لەگەڵ کردبوون.\nئێستا ٦٤ میوان لەسەر هێڵن


رێکخراوی خانمە پزیشکەکانی کوردستان: ئامادەین وەڵامی پرسیارە تەندروستییەکانی هاوڵاتیان بدەینەوە\nڕێکخراوی خانمە پزیشکەکانی کوردستان سەرەڕایی خەمخۆری بۆ ئەم بارودۆخە سەختەی کە هەرێمەکەمان پێیدا تێدەپەڕێت، بە ئەرکێکی ئەخلاقی و نەتەوەیی و نیشتیمانی دەزانێت کە یارمەتیدەر و ڕێگەئاسانکەر بێت بۆ ئێوەی هاووڵاتی بەڕێز. لەم ساتەوەختە سەختەدا کە ڤایرۆسی کۆڕۆنا لەسەرتاسەری جیهاندا بەشێوەیەکی بەربڵاو بڵاوبۆتەوە و بەداخەوە هەرێمی کوردستانیش وەک زۆربەی ووڵاتانی جیهان بێبەش نەبووە لەم نەخۆشیە مەترسیدارە و هەندێک هاوونیشتیمانیمان دووچاری ئەم ڤایرۆسە بوون.\nبەڕێزان لەبەر پاراستنی گیانی هاووڵاتیان حکومەتی هەرێم بڕیاڕی قەدەغەکردنی هاتووچۆ و داخستنی زۆربەی کارگە و مۆڵ و دوکانەکان و... ڕاگەیاندوە. نەبوونی کاری ڕۆژانە بەتایبەت بۆ ئەو هاووڵاتیانەی بژێوی ژیانیان لەسەرکاری ڕۆژانەیە وەک کرێکارێک، جوتیارێک و تەنانەت دەستگێڕیك و هتد.... بارگرانی خستۆتە سەر شانی هاووڵاتیان\nلەم ڕوانگەیەوە دەمانەوێت سەرەڕای ئەرکەکانمان وەک خانمە پزیشکێک لە ناو نەخۆشخانەکاندا، وەک هاووڵاتیەکی بەئەمەکی ئەم نیشتیمانەش بەشداربین لە ئاسانکاری و پاڵپشتی ئێوەی هاونیشتیمانیان.\nدواتر بۆ ئەوەی تۆی هاووڵاتی بەدوور و پارێزراوبیت لە تێکەڵ بوون بەنەخۆشەکانیتر و لەماڵ نەیەیتەدەر، ئێمە ئامادەین وەڵامی پرسیارەکانی تۆی بەڕێز بدەینەوە و یارمەتیدەرت بن لە پرسە تەندرووستەکاندا.\nبۆ ئەم مەبەستە ئەم خانمە پزیشکانەی ناویان لەخوارەوە نوسراوە بەپێی پسپۆڕیی خۆیان و تایبەمەندێتی پسپۆڕیەکەیان ئامادەن ڕۆژانە بەپێی کاتەکەیان بەهەمووجۆرێک وەڵامی پرسیارە تەندروستیەکانی ئێوە لە(گروپی ڕاوێژکاری تەندرووستی بە سەرپەرشتی ڕێکخراوی خانمە پزيشكانی کوردستان) بدەنەوە.\nبەهیوای لەش ساغی و سەلامەتی بۆ هەمووان.\nد. ئەژين هاشم على / پزیشکی پسپورى نەشتەرگەرى گشتى\nد. شابان لەتیف / پسیسکی پایەبڵندی نەشتەرگەریی گشتی\nد. هاژە عبداللە سلیم / پزیشکی پسپۆری ژنان و منداڵبوون\nد. تەرزە علی عبدالرحمن / پزیشکی پسپۆری نەخۆشیەکانی منداڵان\nد. سناريا شوان عبدالرحمن / پزيشكى پسپۆڕى خێزانى و نەخوشيەكانى مەمک\nد. سنور قادر / پزیشکی پسپۆری چاو\nد. شيلان إبراهيم محسن / پزيشكی پسپۆڕی پێست\nد. شادی عبداللە / پزیشکی پسپۆڕی نەخۆشیەکانی پێست و جوانکاری\nد. گوڵاڵە قادر/ پزیشکی پسپۆری پێست\nد. نياز احمد صالح / پزیشکی پسپۆڕی نەخۆشیەکانی پێست و جوانکاری\nد. سۆز تەیمور حمە ئەمین / پزیشکی پێست\nد.تافگه رسول حسین/ پزیشکی تیشک و سونار\nد. ڕوخۆش حسن عبدالرحیم / پزیشكی پسپۆری ددان\nد. شانۆ محمد نجیب / پزیشکی پسپۆری چارەسەری ددان\nد. هاوناز هوشیار / پزیسکی پسپۆری ددان\nد. پاوان خالد محمد امین / پزیشکی ڕاهێنراوی ددان\nد. تاڤگە احمد حسين / پزیشكی پسپۆری ددان ( پزیشکی پایەبڵندی چارەسەری نەخۆشیەکانی شەوویلگەو ڕوو)\nد. كاشان سليمان حه مه سوور/ پزیشكی پسپۆری ددان (پزیشکی پایەبڵندی چارەسەری نەخۆشیەکانی شەوویلگەو ڕوو)\nد. تێشوو فەرەیدوون مجید / پزیشکی پایەبڵندی چارەسەری نەخۆشیەکانی شەوویلگەو ڕو\nد.نێرگز عدنان عبدالكریم / پزیشكی دەرمانساز\nد. شيماء فؤاد رسول / پزیشكی دەرمانساز\nد. گەشە عبداللە محمد / پزيشكى دەرمانساز\nد. ژوان شريف عبدالرحمن/ پزيشكى دەرمانساز\nد. سارا نەجات/ پزیشکی پسپۆری دەرمانساز\nد. ھەوار ھیواطالب / پزيشكى دەرمانساز\nد. شاز احمد محموود / پزيشكى دەرمانساز\nڕێکخراوی خانمە پزیشکەکانی کوردستان\nتێبینی: دەتوانن لەم ڕێگەیەوە پەیوەندی بە(گروپی ڕاوێژکاری تەندروستی بەسەرپەرشتی ڕێکخراوی خانمە پزيشكانی کوردستان)ەوە بکەن:


باخچەی ئاژەڵانی هەولێر: ئازاردەرانی ئاژەڵان ڕووبەڕووی دادگا دەکەینەوە\nئازاردانی ئاژەڵێك لەلایەن گەنجێكەوە\nدوای بڵاوكردنەوەی چەند دیمەنێكی ئازاردانی ئاژەڵان لەلایەن ژمارەیەك گەنجەوە لە هەولێر، باخچەی ئاژەڵان دەڵێت، سكاڵای یاسایی لەسەر ئەو كەسانە تۆماردەكەن.\nئەمڕۆ تۆڕی میدیایی ئێستا چەند دیمەنێكی ئازاردانی ژمارەیەك ئاژەڵی لە باخچەی ئاژەڵانی هەولێر بڵاوكردەوە، دوابەدوای بڵاوكردنەوەی، باخچەی ئاژەڵانی هەولێر لە ڕوونكردنەوەیەكدا دەڵێت، بەداخەوە ژمارەیەک گەنج لەکاتی سەردانی باخچەکەیاندا ئازاری ئاژەڵەکانیان دەدەن و سوکایەتییان پێدەکەن.\nڕوونیشیدەكاتەوە، “سەبارەت بەو دیمەنە ناشارستانی و نامرۆڤانەیە ئێمە دڵنیایی دەدەینە سەرجەم لایەنە پەیوەندارەکان کە لەمڕۆوەوە تیمی پارێزەرەکانمان سکاڵای یاسایی لەسەر ئەو کەسانە تۆماردەکەن و ڕووبەڕووی دادگایان دەکەینەوە”.\nباخچەی ئاژەڵان ئاماژە بەوەشدەكات كە “ئامانجی سەرەکی” لە کردنەوەی باخچەکەیان پارێزگاری و ڕێزگرتن و خۆشویستنی ئاژەڵە.\nبەهۆی ئاگركەوتنەوە لە ماڵێكدا لە قەزای چەمچەماڵ، پێنج ئەندامی خێزانێك سوتان، برینی سیانیان كاریگەرە. ئێوارەی ئەمڕۆ لە گەڕەکی…\nدادگای سزا قورسەکانی ئامەد، بڕیاری 22 ساڵ زیندانیی بۆ لەیلا گیوڤەن هاوسەرۆکی کەجەدەدا سەپاند. ئاژانسی فورات نیوز بڵاویکردەوە،…\nبەشێك لە بەڵێنەكانی حكومەتی هەرێم بەرامبەر حكومەتی ناوەند ئاشكرادەبێت\nلەنێو ئەو وەڵامانەی حكومەتی هەرێم خستویەتیە بەردەم لیژنەی دارایی ئەنجومەنی نوێنەرانی عێراق، چەند زانیاری و بەڵێنێكی هەرێم ئاشكرابوون.…


حكومەتی هەرێم بڕیارێكی گرنگی بۆ كارەبا دەركرد - تۆڕی میدیایی خەڵک\nحكومەتی هەڕێمی كوردستان رەزامەندی نیشاندا بە خەرجكردنی بڕی گۆڕانكاری لە نرخی دینار بەرامبەر دۆلار، بۆ پرۆژەكانی كارەبا كە 20 پرۆژەیەو بەهاكەی زیاتر لە 8 ملیار دینارە.\nكاروان ئیبراهیم فەقێ، بەڕێوەبەری پلان و بەدواداچوون لە بەڕێوەبەرایەتی گشتی كارەبای سلێمانی رایگەیاند: سەرۆكایەتی ئەنجومەنی وەزیران بەنوسراوی ژمارە (2162) لە 24/2/2021 كە واژۆی دكتۆر ئومێد سەباحی سەرۆكی دیوانی لەسەرە تیایدا، رەزامەندی دراوە بە خەرجكردنی رێژەی جیاوازی ئەو گوژمەیەیەی لە ئەنجامی گۆڕانكاری نرخی دراوەكان دروست دەبێت بە هەمان مەرجی رەزامەندی بۆ جێبەجێكردنی پرۆژەكان.\nئاشكرا شیكرد لە سنوری سلێمانی زیاتر لە 20 پرۆژە كە بەهۆی گۆڕانكاری نرخی دراو وەستابوون دەستپێدەكەوە.\nوتیشی، بەهای كۆی ئەو پرۆژانە زیاتر لە (8) ملیار دینارەو چاوەڕێی وەزارەتین كە رێنمانی دەربكاتەوە و پرۆژەكان دەستپێبكاتەوە.\nخەڵك- سەرۆكی ئەنجومەنی وەزیرانی هەرێم، موژدەیەكی خۆشی دایە دانیشتوانی پارێزگای سلێمانی و پێدانی بڕە بودجەیەكی بۆ شارەكە ئاشكرا كرد. (زیاتر…)\n19 حوزەیران 2021 4.45 pm\nخەڵك سەرۆكی حكومەتی هەرێمی كوردستان پێشوازیی لە پارێزگاری بانكی ناوەندیی عێراق كرد و چەند بابەتێكیان تاوتوێ…


جوانکردنی رووخساری تاوانباران ئەڵمانیاو عیراق بەنموونە\n2022-01-22 17:16 119 جار بینراوە کۆمێنت\nلە دوای جەنگی یەکەمی جیهان، ئەڵمانییەکان لە ھەموو روویەکەوە تێکشکابوون بە تایبەتی لە رووی دەروونییەوە. ئەڵمانیا بە چەندەھا قەیراندا تێدەپەڕی، کە سەختترینیان قەیرانی دارایی بوو. سەرباری ئەوەی دارایی ئەڵمانیا تێکشکابوو، دەبوو قەرەبووی جەنگ و سزاش بدەنەوە بە وڵاتانی براوە.\nژێرخانی ئابووریی ئەو وڵاتە داڕمابوو، تاکی ئەڵمانی ھەستی بە زوڵمێکی زۆر دەکرد.\nلەناو ئەو ھەموو قەیرانەدا، یەکێک پەیدابوو کە دەیووت دەبێت شانازی بە ئەڵمانیبوونی خۆتەوە بکەیت، دەبێت شانازی بە ئاریابوونتەوە بکەیت کە لە ھەموو رەگەزەکان باشترە و لە سەروو ھەموو میللەت و نەژادەکانی ترەوەیە.\nباسی لەو زۆڵمە دەکرد کە بەسەر ئەڵمانیادا ھاتووە و لەو سزایانەی وڵاتانی براوەی جەنگی یەکەمی جیهان بەسەر ئەڵمانیادا بە بێ ھۆ سەپاندوویانە. باسی لە گەڕاندنەوەی شکۆ بۆ تاکی ئەڵمانی و سیادەی ئەڵمانیا دەکرد.\nئەم پیاوە توانی باسی ئەو تەوەرانە بکات کە بەشێکی زۆری ئەڵمانییەکان سڵیان لە باسکردنی دەکردەوە. ھیتلەر توانی سواری شەپۆلی ناڕەزایی بێت و بگاتە لووتکەی دەسەڵات.\nمن لێرەدا نامەوێت زۆر باس لەسەر بارودۆخی ئەوکاتی ئەڵمانیا و شێوازی دەسەڵات گرتنە دەستی هیتلەر بکەم، بەڵکو دەمەوێت باسی ھەوڵەکانی گۆرینی روخساری ھیتلەر بکەم لە دوای مردنی و کۆتاییھاتنی جەنگ.\nدوای تێکشکانی ئەڵمانیای نازی (رایخی سێیەم)، ئەڵمانیا بە چەندەھا قەیراندا تێپەڕی. وڵاتەکە وێران کرابوو بەھۆی جەنگەوە، ھەروەھا لەلایەن ھێزە براوەکانەوە داگیرکرابوو. ئەو ئەڵمانیا گەورەیەی کە خەونی ئەڵمانییەکان بوو و خۆی لە ئەڵمانیا و نەمسا و بەشێکی چیک و بەشێکی پۆڵونیا و باکووری ئیتالیادا دەبینیەوە، نەک نەھاتە دی، بەڵکو خودی ئەڵمانیا بوو بە چەندین پارچەوە، ھەر پارچەیەکی لەلایەن ھێزێکەوە بەڕێوە دەبرا.\nلە دوای جەنگی دووەمی جیهان، لە دژی ئەو داگیرکارییە و ئەو قەیرانانەی ئەڵمانیا پێیدا تێدەپەڕی، ھەستی نەتەوەیی و خەونی ئەڵمانیای گەورە و بەھێز لەلایەن زۆرینەیەکەوە سەریھەڵدایەوە.\nجیھان لەو بڕوایەدا بوون کە ھەموو تاکێکی ئەڵمانی تاوانبارە، جا چ ئەوانەی راستەوخۆ بەشداربوون یان ئەوانەی بێدەنگییان ھەڵبژارد بەرامبەر بە تاوانەکان.\nھیتلەر و رایخی سێیەم وێنەیەکی زۆر ناشیرینیان بە ئەلمانیا و ئەڵمانەکان بەخشی. ھەربۆیە دەستکرا بە ھەوڵدان بۆ گوڕینی وێنەی ھتلەر و بچوککردنەوەی ئەو تاوانانەی کرابوون و ھێنانەوەی بەھانە بۆیان.\nچەندین نووسەر و مێژوونووس پەیدابوون کە باسیان لە خەونە گەورەکانی ھیتلەر دەکرد بۆ نەتەوەکەی و «نیازە باشەکانی و کەسایەتی جوان و پڕ شەھامەتی ھیتلەر» بە بۆچوونی خۆیان.\nھیتلەر لە کەسێکی پڕ لە گرفتی دەروونی و مرۆڤکوژ و دیکتاتۆرەوە کرا بە پیاوێکی ئاژەڵدۆست و وێنەکێش و ھونەردۆست و خۆشەویستیی ژینگە و منداڵ و نووسەر و…هتد.\nچەندان سەرکردەی نازییەکان دەستیان بە نووسینەوەی ژیاننامەکانیان کرد و خۆیان و ھیتلەریان لە ھەموو تاوانێک بێبەری کرد.\nھیتلەر بوو بە پیاوێکی شۆڕشگێڕی، نەتەوەیی و دەستپاک و میللەت دۆست.\nباس لەوە دەکرا کە ھیتلەر ھیچ کات سەروەت و سامانی وڵاتەکەی بۆ خۆی بەکارنەھێناوە و تەنھا بە داھاتی کتێبەکەی و مووچەکەی ژیاوە.\nتا رۆژی ئەمڕۆ سۆشیال میدیا پڕکراوە لە وتەکانی ھیتلەر و وێنەکانی لەگەڵ سەگەکەیدا و چۆن بە چەندین سەعات دەستی داناگرێت لە سڵاوکردنی نازییەکان بۆ ھێزە سەربازییەکانی ئەڵمانیا.\nھیتلەر پێچەوانەی ھەموو ئەم ھەوڵە جوانکارییانە بوو. ھیتلەر سەروەت و سامانی وڵاتەکەی بەکاردەھێنا بۆ دروستکردنی ڤێلـلای گەورە لە ئۆبێرزالسبێرگ و میونشن و بەرلین ڤێلـلای ھەبوو. ئێڤا براونی دەزگیرانی ژیانێکی شاھانە و گرانبەھا دەژیا.\nھەموو ئەو تاوانانەی دژبە مرۆڤایەتی کران بە فەرمانی ھیتلەر بوون، بەڵام زۆر ژیرانە ئەم کارەی دەکرد، ھیچ فەرمانێکی راستەوخۆی نییە بۆ ئەو تاوانانە، ھەروەھا ھیچ بەڵگەیەکی نووسراو بە ئیمزای ھیتلەر نییە کە فەرمانی ئەو تاوانانەی دابێت.\nرژێمی نازی بەدەر لە لەناوبردنی یەھودییەکان و شۆڕشگێڕە ئیتالی و پۆڵۆنی و فەرەنسییەکان، تاوانباریشە بە لەناوبردنی ھەزاران کەمئەندام و ئەو کەسانەی بە بۆچوونی نازییەکان بێسوود و بارگرانین بەسەر کۆمەڵگەوە، کە ئەوەش بێجگە لە کەم ئەندامان، مرۆڤە پیر و پەککەوتەکانیشی دەگرتەوە.\nئەم توێژانە بە سیستم و بە تەدریجی پاڵپشت بە بۆچوونەکانی ھیتلەر بە شێوەیەکی دڕندانە لەناوبران. لەگەڵ ئەوەشدا ھیچ بەڵگەیەکی نووسرا و و بیستراو نییە بۆ لەناوبردنی ئەمانە بە ئیمزای ھیتلەر.\nھیچ بەڵگەیەک نەدۆزراوەتەوە کە بیسەلمێنێت ھیتلەر ئاگاداری ئەو تاقیگەیانە بووە کە مرۆڤیان وەکو مشکی تاقیگە بەکارھێناوە و ھەموو جۆرە ئەشکەنجەیەکیان لەسەر تاقی کردوونەتەوە.\nھیتلەر زۆر بە ئاگاییەوە ئەو فەرمانانەی دەدا، بێ ئەوەی ھیچ بەڵگەیەک لەدوای خۆی بەجێبھێلێت و لە دوای شکستیان لە جەنگدا و پێش خۆکوشتنی فەرمانیدا کە ھەموو دیکۆمێنتەکان بسووتێنرێن.\nھەوڵەکان بۆ جوانکردنی روخساری ھیتلەر تاڕادەیەک سەرکەوتوو بوون، بەشێکی زۆر لەو بڕوایەدان کە شەش ملیۆن یەھودی لە (ئەوسشڤیتس) نەکوژراون و ئەو ژمارەیە ھیچ راستییەکی تێدا نییە و ھیتلەر بێبەرییە لەو تاوانانەی کراون.\nھەمان ئەو شێوازی شێواندنی مێژوو و جوانکردنی روخسارە ئێستا لە عیراق و وڵاتانی عەرەبیدا بەکاردەھێنرێت بۆ سەدام.\nسەدام ئەو دیکتاتۆرەی بە درێژایی ساڵانی حکومرانی وڵاتێکی بچوکی وەکو عیراقی لە جەنگێکەوە بەرەو جەنگێکی تر راپێچ دەکرد.\nسەدام بیانووی دەستپێکی ھەموو جەنگەکانی بە شێوەیەک نمایش دەکرد کە ئەو لەسەر هەقە و پارێزگاریی لە شکۆی ھەموو تاکێکێ عەرەب دەکات.\nئەو خۆی بە نوێنەری ھەموو وڵاتە عەرەبییەکان دەزانی و خەونی یەکخستنی ھەموو وڵاتە عەرەبییەکانی ھەبوو بە پێشڕەویی خۆی و ھەربۆیە ھەمیشە باسی لە ئوممەی عەرەبی دەکرد.\nبێگومان وڵاتێکی بەھێزی یەکگرتووی عەرەبی خەونی ھەموو تاکێکی عەرەبییە، سەدام ئەم خەونەی بۆ مەرامی خۆی بەکاردەھێنا.\nسەدام، ھاوشێوەی ھیتلەر خۆی بە کەسێکی منداڵدۆست و ھونەردۆست و وەرزشوان و ژینگەدۆست پیشاندەدا، باسی لە شکۆی عیراق و عیراقییەکان دەکرد، بەڵام پێچەوانەکەی دەکرد.\nلە دوای رووخانی ھیچ بەڵگەیەکی نووسرا و بیستراوی نییە کە تێیدا فەرمان بکات بە کوشتنی ھاووڵاتیان و جێنۆساید و تاوانی ئەنفال.\nلە سۆشیال میدیا ھەموو کۆنە بەعسی و شۆڤێنییەکان پیاھەڵدانیان بە سەدامدا دەستپێکردووە و ھەوڵی جوانکردنی دەدەن. سەدامێک کە دادگا فەرمانی لەسێدارەدانی بۆ دەرکرد لەسەر تاوانەکانی، ئێستا بە شەھید ناودەھێنرێت.\nھەندێک لە ھەڵسوکەوتە نمایشییەکانی سەدام ئێستا بە شێوەیەکی ئەفسوناوی و قارەمان و دادپەروەر و پارێزەر لە سۆشیال میدیا بەرجەستە دەکرێت.\nهەڵبەتە ئەم دۆخە پڕ قەیراناوی و گەندەڵی و نادادپەروەرییەی ئێستا عیراق تێیکەوتووە، زۆر ھەموارە بۆ جوانکردنی روخساری سەدام و شۆردنەوەی مێشکی لاوانی عیراقی و خۆزگە خواستن بەو دیکتاتۆر و رژێمە.\nھەر ئەوەتا وەکو دەبینین کۆنە بەعسییەکان دووبارە لە پێشڕەویدان و ھەندێک لەو نەوە شۆڤێنیانە ئێستا لە پەرلەمانی ئیتیحادیدان.\nلەم رووەوە کورد دەبێت زۆر بە ئاگابێت و لە ھەوڵی بەھێزکردن و پاڵپشتیکردنی دەستەی نیشتمانیی باڵای لێپرسینەوە و دادپەروەریدا بێت.\nھەروەھا دەبێت نوێنەرانی کورد لە بەغدا کەسانی نیشتمانپەروەر و نەوەی خائین و خۆفرۆش نەبن.\n2022-05-14 14:05 50 جار بینراوە\n2022-04-26 21:02 52 جار بینراوە\n2022-03-20 09:04 74 جار بینراوە\n2022-03-17 15:37 65 جار بینراوە\n2022-03-11 19:06 69 جار بینراوە\n2022-03-05 13:45 69 جار بینراوە\n2022-02-20 16:53 102 جار بینراوە\n2022-02-12 17:02 89 جار بینراوە\n2022-02-06 20:16 121 جار بینراوە\n2022-02-05 20:18 90 جار بینراوە\n2022-01-29 22:02 91 جار بینراوە\n2021-12-26 16:31 131 جار بینراوە\n2021-11-22 21:23 102 جار بینراوە\n2021-11-14 22:34 118 جار بینراوە\n2021-10-28 11:01 96 جار بینراوە\n2021-10-05 11:13 332 جار بینراوە\n2021-09-25 18:06 133 جار بینراوە\n2021-09-19 18:40 128 جار بینراوە\n2021-08-29 15:40 332 جار بینراوە\n2021-08-22 10:53 125 جار بینراوە\n2021-08-09 12:44 266 جار بینراوە\n2021-08-08 21:43 171 جار بینراوە\n2021-08-07 17:29 170 جار بینراوە\n2021-07-26 17:49 228 جار بینراوە\n2021-07-04 14:23 286 جار بینراوە\n2021-03-21 21:42 226 جار بینراوە\n2021-03-08 21:28 214 جار بینراوە\n2021-02-27 18:13 201 جار بینراوە\n2021-02-25 11:00 206 جار بینراوە